**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 8 Φεβρουαρίου 2021, ημέρα Δευτέρα και ώρα 13.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου και της Αντιπροέδρου αυτής, κυρίας Άννας Μάνη- Παπαδημητρίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υφυπουργού στον Πρωθυπουργό, αρμόδιου για θέματα Επικοινωνίας και Ενημέρωσης «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης» (3η συνεδρίαση).

### Στη συνεδρίαση παρέστησαν ο Υφυπουργός στον Πρωθυπουργό, κ. Θεόδωρος Λιβάνιος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κουτσούμπας Ανδρέας, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Ξανθόπουλος Θεόφιλος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Κεγκέρογλου Βασίλειος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υφυπουργού στον Πρωθυπουργό, αρμόδιου για θέματα Επικοινωνίας και Ενημέρωσης «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης».

Η συνεδρίαση είναι για την επί των άρθρων συζήτηση και επεξεργασία του σχεδίου νόμου, πριν όμως δώσω τον λόγο στους Εισηγητές και τους Ειδικούς Αγορητές για τις τοποθετήσεις τους επί των άρθρων, να προχωρήσουμε στην ψήφιση του νομοσχεδίου επί της αρχής.

Τον λόγο έχει ο Εισηγητής της Πλειοψηφίας, κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Ψηφίζω θετικά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Αναστασία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ(Εισηγήτρια της Μειοψηφίας):** Επιφύλαξη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Επιφύλαξη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητή του Κ.Κ.Ε.):** Καταψηφίζουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής της Ελληνικής Λύσης- ΚΥΡΙΑΚΟΣ ΒΕΛΟΠΟΥΛΟΣ):** Επιφύλαξη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ(Ειδική Αγορήτρια του ΜέΡΑ25):** Επιφύλαξη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Συνεπώς, το σχέδιο νόμου του Υφυπουργού στον Πρωθυπουργό, αρμόδιου για θέματα Επικοινωνίας και Ενημέρωσης γίνεται δεκτό επί της αρχής, κατά πλειοψηφία.

Εισερχόμαστε τώρα στον κατάλογο των Εισηγητών και των Ειδικών Αγορητών και καλώ τον Εισηγητή της Πλειοψηφίας, τον συνάδελφο Βουλευτή, κύριο Παναγή Καππάτο να λάβει τον λόγο για 12 λεπτά.

Μέχρι και την ολοκλήρωση της ομιλίας της Εισηγήτριας της Μειοψηφίας, της κυρίας Γκαρά, όσοι από τους συναδέλφους και τις συναδέλφους επιθυμούν να λάβουν τον λόγο για να τοποθετηθούν, να το δηλώσουν στο Προεδρείο.

Κύριε Καππάτο έχετε τον λόγο.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Κύριε Υπουργέ, κυρίες και κύριοι συνάδελφοι, μετά τη διεξοδική καταγραφή του θεσμικού πλαισίου και του πολιτικού περιβάλλοντος υπό το πρίσμα των οποίων εισήχθη το παρόν σχέδιο νόμου, αισίως βρισκόμαστε στην κατ’ άρθρον συζήτηση.

Μια συζήτηση της οποίας προηγήθηκε η ακρόαση των φορέων που συνδέονται ποικιλοτρόπως με το παρόν νομοθέτημα και που μας δίνει την ευκαιρία να συνυπολογίσουμε στο πλαίσιο των παρεμβάσεων που αναλυτικά θα παρουσιάσουμε σήμερα.

Το πρώτο μέρος μεταξύ του 1ου και 36ου άρθρου του σχεδίου νόμου αφορά στην ενσωμάτωση της Οδηγίας της Ευρωπαϊκής Ένωσης 2010/13 για τις υπηρεσίες οπτικοακουστικών μέσων, όπως έχει τροποποιηθεί με την Οδηγία 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018.

Με το άρθρο 1, καθορίζεται ο σκοπός του νόμου, η εναρμόνιση, δηλαδή, της εθνικής νομοθεσίας με την Οδηγία 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010, για το συντονισμό ορισμένων νομοθετικών, κανονιστικών και διοικητικών διατάξεων των κρατών – μελών, σχετικά με την παροχή υπηρεσιών οπτικοακουστικών μέσων.

Στο δεύτερο και τρίτο άρθρο του σχεδίου νόμου, περιλαμβάνονται αντίστοιχα οι ορισμοί της Οδηγίας, για λόγους σαφήνειας και η δικαιοδοσία του ελληνικού κράτους απέναντι στους παρόχους υπηρεσιών μέσων επικοινωνίας.

Με το τέταρτο άρθρο, διασφαλίζεται η ελευθερία παροχής των υπηρεσιών οπτικοακουστικών μέσων που προέρχονται από άλλα κράτη - μέλη της Ευρωπαϊκής Ένωσης. Απόκλιση από την αρχή αυτή προβλέπεται,, μεταξύ άλλων σε περίπτωση παραβίασης των διατάξεων που αφορούν στην προστασία των ανηλίκων ή την υποκίνηση σε βία.

Με το άρθρο 5, επιδιώκεται η αντιμετώπιση της καταστρατήγησης του δικαιώματος της ελεύθερης εγκατάστασης από πάροχο υπηρεσιών μέσων επικοινωνίας ο οποίος, αν και εγκατεστημένος σε άλλο κράτος – μέλος, απευθύνει το σύνολο ή μεγαλύτερο μέρος των υπηρεσιών του προς την Ελλάδα.

Με το άρθρο 6, ενθαρρύνεται η θέσπιση εθνικών κωδίκων δεοντολογίας, οι οποίοι μπορεί να καταρτίζονται είτε από τους παρόχους είτε και σε συνεργασία με το ΕΣΡ, προς το σκοπό της πληρέστερη της προστασίας των καταναλωτών, των ανηλίκων και της δημόσιας υγείας.

Με το άρθρο 7, διασφαλίζεται η εύκολη και άμεση πρόσβαση ανά πάσα στιγμή σε πληροφορίες σχετικά με τα στοιχεία ταυτότητας και επικοινωνίας των παρόχων υπηρεσιών μέσων επικοινωνίας, καθώς και των στοιχείων επικοινωνίας του ΕΣΡ, προκειμένου να ενισχύεται η διαφάνεια και να προάγονται η ελευθερία της έκφρασης και η πολυφωνία των μέσων.

Με το άρθρο 8, προβλέπεται η υποχρέωση των παρόχων να λαμβάνουν τα απαραίτητα μέτρα, ώστε οι παρεχόμενες υπηρεσίες να μην εμπεριέχουν αφενός υποκίνηση σε βία και αφετέρου τη δημόσια πρόκληση σε τέλεση τρομοκρατικού εγκλήματος.

Με το άρθρο 9, ρυθμίζεται η προστασία των ανηλίκων στις υπηρεσίες οπτικοακουστικών μέσων.

Στο άρθρο 10, προβλέπεται η σταδιακή αύξηση της προσβασιμότητας των ατόμων με αναπηρία στις υπηρεσίες οπτικοακουστικών μέσων που παρέχονται στη χώρα μας.

Τα προγράμματα, κατά το άρθρο 12 και οι υπηρεσίες οπτικοακουστικών μέσων, απαγορεύεται να μεταδίδονται με περικοπές, τροποποιήσεις ή διακοπές, καθώς και με επικαλύψεις για εμπορικούς σκοπούς, εάν δε δώσει τη ρητή συναίνεσή του ο πάροχος υπηρεσιών μέσων επικοινωνίας.

Με το άρθρο 16, ορίζονται οι προϋποθέσεις που πρέπει να πληρούνται για την τοποθέτηση προϊόντος στις υπηρεσίες οπτικοακουστικών μέσων. Προβλέπονται συγκεκριμένες περιπτώσεις προγραμμάτων όπου απαγορεύεται η τοποθέτηση προϊόντων.

Τέλος, καθορίζονται οι περιπτώσεις προϊόντων για τις οποίες απαγορεύεται απολύτως η τοποθέτηση.

Στο πλαίσιο του άρθρου 17, ενισχύεται η παραγωγή ευρωπαϊκών έργων, καθώς και προβλέπεται ότι οι κατάλογοι των παρόχων κατά παραγγελία υπηρεσιών μέσων επικοινωνίας θα περιέχουν ευρωπαϊκά έργα σε ποσοστό τουλάχιστον 30% και τα οποία θα τοποθετούνται σε προβεβλημένη θέση.

Κατά το ίδιο άρθρο, δυνάμει σχετικής δυνατότητας που δίνει η Οδηγία, καθιερώνεται ετήσια οικονομική συνεισφορά των κατά παραγγελία παρόχων μέσων επικοινωνίας, ίσου με το 1,5% του κύκλου εργασιών που αφορά στη δραστηριότητά τους στην Ελλάδα.

Με το άρθρο 18, επιδιώκεται η διασφάλιση της απρόσκοπτης ελεύθερης και δωρεάν πρόσβασης του ελληνικού κοινού στην τηλεοπτική μετάδοση εκδηλώσεων που έχουν χαρακτηριστεί ως μείζονος σημασίας για την ελληνική κοινωνία ή άλλα κράτη - μέλη.

Ακολούθως στο άρθρο 19, τίθενται οι όροι και οι προϋποθέσεις μετάδοσης σύντομων ανταποκρίσεων επικαιρότητας προγραμμάτων γενικής ειδησεογραφίας.

Ένα ακόμη άρθρο που η προστασία των καταναλωτών τοποθετείται στο επίκεντρο των ρυθμίσεων, είναι το 23ο. Σε εκείνο προβλέπεται η σαφής διάκριση των διαφημιστικών μηνυμάτων και των μηνυμάτων τηλεπώλησης από το περιεχόμενο του προγράμματος, με γνώμονα την προστασία των τηλεθεατών.

Με το άρθρο 27, τίθενται οι προϋποθέσεις που αφορούν την κατανομή του διαφημιστικού χρόνου των τηλεοπτικών σταθμών, ενώ με το άρθρο 28 επιτρέπεται στους τηλεοπτικούς οργανισμούς η μετάδοση χρονοθυρίδων τηλεπώλησης με διακριτό τρόπο.

Στο άρθρο 29, ορίζεται με σαφήνεια το πεδίο εφαρμογής του παρόντος νόμου και ειδικότερα οι διατάξεις που αφορούν αναλογικά σε τηλεοπτικούς οργανισμούς αποκλειστικά προσανατολισμένο στη διαφήμιση, στην τηλεπώληση και στην αυτοπροβολή.

Με το άρθρο 31, προσδιορίζονται οι προϋποθέσεις υπαγωγής των παρόχων πλατφόρμας διαμοιρασμού βίντεο στη δικαιοδοσία του Ελληνικού Κράτους και διατυπώνονται οι ορισμοί που αποτελούν το πεδίο εφαρμογής του νόμου.

Με το άρθρο 33, ορίζεται ότι το ΕΣΡ, ως ανεξάρτητη ρυθμιστική Αρχή, είναι αρμόδιο για την εποπτεία εφαρμογής των κανόνων του παρόντος νόμου και για την επιβολή των προβλεπόμενων κυρώσεων σε περίπτωση παραβίασης τους.

Η Γενική Γραμματεία Επικοινωνίας και Ενημέρωσης ονοματίζεται τέλος, ως ο αρμόδιος φορέας παρακολούθησης και συντονισμού των μέτρων και των πρωτοβουλιών που θα αναλάβουν οι πάροχοι, προς το σκοπό της ενίσχυσης και της ανάπτυξης της παιδείας για τα μέσα, σύμφωνα με το άρθρο 35.

Αναφορικά τώρα με το δεύτερο μέρος, εκείνο περιλαμβάνει διατάξεις σχετικά με την ραδιοτηλεοπτική αγορά, τους παρόχους περιεχομένου την Ε.Ρ.Τ. Α.Ε., καθώς και τις επιχειρήσεις μέσων μαζικής ενημέρωσης.

Πιο αναλυτικά, στο άρθρο 37, προβλέπουμε την καταγραφή του συνόλου των εγκατεστημένων στην Ελλάδα παρόχων υπηρεσιών μέσων επικοινωνίας γραμμικών και μη. Στο ίδιο άρθρο, επιβάλλεται η υποχρέωση έγκρισης προς το Εθνικό Συμβούλιο Ραδιοτηλεόρασης των προγραμμάτων ή των καταλόγων που μεταδίδουν οι πάροχοι αυτοί.

Ενώ στο επόμενο υπ’ αριθμόν 38 άρθρο, προβλέπεται η επικαιροποίηση του πλαισίου που ρυθμίζει τα ζητήματα που σχετίζονται με τη μεταβίβαση επιχείρησης τηλεοπτικού σταθμού ελεύθερης λήψης και απλοποίηση των σχετικών διαδικασιών ενώπιον του ΕΣΡ.

Μια σημαντική πρόβλεψη περιλαμβάνεται στο άρθρο 39. Αφορά συγκεκριμένα στη δυνατότητα άπαξ αλλαγής φυσιογνωμίας των ραδιοφωνικών σταθμών και των τηλεοπτικών σταθμών περιφερειακής εμβέλειας, μέχρι την έκδοση σχετικής προκήρυξης αδειών. Στο ίδιο άρθρο, καθορίζονται η διαδικασία και τα δικαιολογητικά που συνοδεύουν τη σχετική αίτηση.

Ας επικεντρώσουμε όμως την προσοχή μας, σε ένα, κατά τη γνώμη μου, πολύ σημαντικό ζήτημα, εκείνο που αφορά στο άρθρο 41. Συγκεκριμένα, με την παράγραφο 1, το ΕΣΡ δύναται να χορηγήσει άδεια παροχής συνδρομητικών υπηρεσιών, αποκλειστικά μέσω επίγειων πομπών, στους παρόχους περιεχομένου ελεύθερης λήψης εθνικής εμβέλειας. Με την παράγραφο 2, προβλέπεται η έκδοση Υπουργικής Απόφασης από τον αρμόδιο Υπουργό, με την οποία μπορεί να αποκλείεται ειδικής στόχευσης περιεχόμενο των προς χορήγηση αδειών μη ενημερωτικού περιεχομένου, για λόγους εθνικής ασφάλειας, δημόσιας τάξης και προστασίας της δημόσιας υγείας.

Την ίδια στιγμή, ρητά ορίζεται πως καταληκτική προθεσμία για τη διαδικασία αδειοδότησης των παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης εθνικής εμβέλειας, μη ενημερωτικού περιεχομένου και περιφερειακής εμβέλειας ενημερωτικού, γενικού και μη ενημερωτικού περιεχομένου είναι η 31/12/2022.

Με την παράγραφο 3 διευκρινίζονται θέματα που αφορούν στο ελάχιστο περιεχόμενο του προγράμματος εθνικής εμβέλειας, ενώ προβλέπεται η επιλογή των διερμηνέων να πραγματοποιείται μετά από γνώμη της Ομοσπονδίας Κωφών Ελλάδος.

Με την παράγραφο 4 παρέχεται η αναγκαία ευελιξία στους παρόχους περιεχομένου, ως προς το απασχολούμενο προσωπικό.

Τέλος, στην 6η παράγραφο ορίζεται, ότι πέραν της περίπτωσης της αλλαγής φυσιογνωμίας του άρθρου 39, του παρόντος νόμου, απαγορεύεται η εκτός αδειοδοτικής διαδικασία μεταβολή της φυσιογνωμίας προγράμματος και της εμβέλειας εκπομπής των λειτουργόντων παρόχων περιεχομένου κατά την έναρξη ισχύος του παρόντος νόμου.

Στο πλαίσιο του άρθρου 42 ενθαρρύνεται η υλοποίηση επενδύσεων σε πρόγραμμα, τεχνολογικό εξοπλισμό και υποδομές προς όφελος του τηλεοπτικού κοινού μέσω δυνατότητας απομείωσης της ετήσιας δόσης για το έτος 2020 κατά το αντίστοιχο ποσό. Διασφαλίζεται η είσπραξη, από το ΕΣΡ, του ποσού από την ετήσια δόση που αναλογεί σε αυτό και τέλος, αναμορφώνεται ο τρόπος καταβολής του υπόλοιπου οφειλόμενου τιμήματος για τα έτη της άδειας.

Με το άρθρο 43 μια σειρά σημαντικών ρυθμίσεων περιλαμβάνονται και αξίζει νομίζω να επισημανθούν. Αναλυτικότερα, επιλύονται ερμηνευτικά ζητήματα ως προς την έννοια της παροχής συνδρομητικών υπηρεσιών και προσδιορίζεται η διαδικασία χορήγησης άδειας επίγειων συνδρομητικών υπηρεσιών σε παρόχους περιεχομένου επίγειας ψηφιακής τηλεοπτικής ευρυεκπομπής ελεύθερης λήψης εθνικής εμβέλειας. Προβλέπεται η υπαγωγή στην υποχρέωση καταβολής οικονομικού ανταλλάγματος του συνόλου των παρόχων γραμμικών συνδρομητικών οπτικοακουστικών υπηρεσιών και καθίσταται, πλέον, σαφές, ότι οι υπόχρεοι για την καταβολή του οικονομικού ανταλλάγματος είναι οι πάροχοι γραμμικών συνδρομητικών υπηρεσιών οπτικοακουστικών μέσων, ανεξαρτήτως του μέσου μετάδοσης των προγραμμάτων τους.

Μια ακόμη σημαντική παρέμβαση αφορά στην προσπάθεια να επιταχυνθεί ο εξορθολογισμός του ύψους του προβλεπόμενου οικονομικού ανταλλάγματος που ο πάροχος της υπηρεσίας οφείλει να καταβάλει ανά εικοσιτετράωρο μεταδιδόμενου προγράμματος, να διευκολυνθούν οι πάροχοι ως προς την καταβολή του οφειλόμενου ποσού και να αναπτυχθεί ένα κίνητρο μετάδοσης περισσότερων καναλιών.

Επιτρέψτε μου, στο σημείο αυτό, να επανέλθω στο ζήτημα της Ε.Ρ.Τ. και της σπουδαιότητας των ρυθμίσεων που επιχειρούμε προς την κατεύθυνση της ουσιαστικής ενίσχυσή της.

Στο άρθρο 45, συγκεκριμένα, διασφαλίζουμε την εύρυθμη λειτουργία της Ε.Ρ.Τ. Α.Ε. σε μια έντονα ανταγωνιστική αγορά προσελκύοντας και εντάσσοντας στο δυναμικό της έμπειρα και εξειδικευμένα στελέχη. Προβλέπουμε την αξιοποίησή τους από κοινού με το υφιστάμενο έμπειρο στελεχιακό δυναμικό της σε θέσεις ευθύνης. Οι αποδοχές του Διευθύνοντος Συμβούλου του Προέδρου της Ε.Ρ.Τ. Α.Ε. και του Προέδρου Γενικού Διευθυντή του ΑΠΕ-ΜΠΕ Α.Ε. καθορίζονται με κοινή απόφαση των αρμόδιων Υπουργών.

Ακόμη, εισάγουμε την πρόβλεψη για δυνατότητα σύστασης αμειβομένων ομάδων εργασίας στο ΕΣΡ, για την επιτάχυνση του αδειοδοτικού και ελεγκτικού έργου του και την επιτέλεση έργων που απαιτούν υπερωριακή απασχόληση του προσωπικού του. Την ίδια στιγμή, αποφεύγουμε την επιβάρυνση του κρατικού προϋπολογισμού αναθέτοντας μέρος του έργου αυτού σε εξωτερικούς συμβούλους και συνεργάτες, όπως προβλέπεται στο παρόν σχέδιο νόμου.

Στο πλαίσιο του άρθρου 47 τροποποιούμε τον ιδρυτικό νόμο της Ε.Ρ.Τ. Α.Ε. ως προς τη διαδικασία καταβολής και είσπραξης του ανταποδοτικού τέλους θέτοντας συγκεκριμένες υποχρεώσεις στους προμηθευτές ηλεκτρικής ενέργειας.

Ακολούθως, ρυθμίζουμε θέματα κινητικότητας για το προσωπικό της Ε.Ρ.Τ. σύμφωνα με τα προβλεπόμενα του άρθρου 48. Παρέχουμε έτσι τον αναγκαίο χρόνο στην εταιρεία, ώστε οι απαιτούμενες διαδικασίες για την έκδοση ψηφιακού οργανογράμματος να ολοκληρωθούν. Πρόκειται, φυσικά, για διαδικασία που απαιτεί τόσο την αξιολόγηση όσο και τον σαφή προσδιορισμό των θέσεων με την αντίστοιχη κατάρτιση περιγραμμάτων εργασίας. Σε κάθε περίπτωση θεμελιώδης προϋπόθεση της παρέμβασής μας αυτής δεν είναι άλλη από την απρόσκοπτη παροχή δημόσιας ραδιοτηλεοπτικής υπηρεσίας.

Όσον αφορά στους περιφερειακούς τηλεοπτικούς σταθμούς, στο άρθρο 50, εισάγονται ρυθμίσεις για την άμβλυνση των οικονομικών επιπτώσεων που υφίστανται τόσο εκείνη όσο και οι επιχειρήσεις έκδοσης εφημερίδων.

Τι επιχειρείται με αυτή την παρέμβαση; Μα, φυσικά, η στήριξη της εύρυθμης λειτουργίας τους, σε συνθήκες παρατεταμένης οικονομικής δυσπραγίας, με την απαλλαγή της καταβολής του 1,5% της παραγράφου 2 του άρθρου 8 του ν.3905/2010, αλλά και του ειδικού φόρου διαφήμισης συντελεστή ύψους 5% έως τις 31/12/2022.

Κυρίες και κύριοι συνάδελφοι, ο εκσυγχρονισμός, αλλά και η διασφάλιση της εύρυθμης λειτουργίας της ραδιοτηλεοπτικής αγοράς, αποτελούν, εάν θέλετε, την πυξίδα μας στο πλαίσιο του παρόντος σχεδίου νόμου. Υποχρέωση μας να προσαρμόσουμε την έννομη τάξη σε μια Ευρωπαϊκή Οδηγία, αλλά και να ανταποκριθούμε στις αναδυόμενες προκλήσεις του ψηφιακού μετασχηματισμού που υπαγορεύουν την παρέμβασή μας αυτή και απαγορεύουν οποιαδήποτε ολιγωρία που μπορεί να αποδειχθεί επιζήμια. Επιζήμια για τη λειτουργία του ραδιοτηλεοπτικού τοπίου, καθώς και την αρχή της πολυφωνίας. Στο όνομα εκείνης άλλωστε αντιπαραβάλουμε τα επιχειρήματά μας και νομοθετούμε. Σε αυτή την πολυφωνία στηρίζουμε τα επιχειρήματά μας και προτείνουμε την υπερψήφιση του παρόντος νομοθετήματος. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γκαρά.

**ΑΝΑΣΤΑΣΙΑ ΓΚΑΡΑ (Εισηγήτρια της Μειοψηφίας):** Κυρίες και κύριοι συνάδελφοι, κύριε Υπουργέ, γνωρίζετε ότι δεν συζητάμε και δεν νομοθετούμε σε κενό χρόνου και σε κενό επικαιρότητας και γεγονότων. Έχουμε επισημάνει πάρα πολλές φορές ότι η Κυβέρνηση βρίσκεται πολύ μακριά από τις ανάγκες της κοινωνίας και έχει άλλες προτεραιότητες. Δεν αντιλαμβάνεται την πραγματικότητα και μάλιστα, έχει μία στάση αλαζονική, μια στάση προκλητική και επικίνδυνη πολλές φορές με πρακτικές που εμπαίζουν τους πολίτες. Αντί, λοιπόν, να σκύψετε πάνω στα προβλήματα βάζετε σε προτεραιότητα την ικανοποίηση μεγάλων ιδιωτικών συμφερόντων, κάτι το οποίο βλέπουμε και σε αυτό το νομοσχέδιο, ενώ δείχνετε ιδιαίτερη σπουδή να καλύψετε τις απαιτήσεις των μιντιαρχών προκειμένου να στηρίζουν την κυβέρνηση μέσα από μία σχέση διαπλοκής στην οποία συντηρείτε και τροφοδοτείτε συνεχώς, αποκρύπτοντας ή τροποποιώντας την αλήθεια.

Δεν πέρασαν παρά λίγες ώρες όπου η Κυβέρνηση ανακοίνωσε σκληρά περιοριστικά μέτρα για τους πολίτες, ενώ την ίδια ώρα ο Πρωθυπουργός έτρωγε αμέριμνα με δεκάδες συναδέλφους του ή με δεκάδες φίλους του σε σπίτι βουλευτή σας στην Ικαρία, παραβιάζοντας τους νόμους, που πάντα ισχύουν για τους άλλους και ποτέ για τον Πρωθυπουργό. Η είδηση και οι προκλητικές αυτές εικόνες δεν έπαιξαν σε κανένα συστημικό μέσο. Περίεργο; Ενώ κατά κλείστηκαν τα μέσα κοινωνικής δικτύωσης με εικόνες που προκάλεσαν οργή στους πολίτες. Αλήθεια, πιστεύετε κύριε Υπουργέ ότι την εποχή που επικρατούν οι νέες τεχνολογίες και η διάδοση πληροφορίας γίνεται μέσα σε πολύ λίγα δευτερόλεπτα μέσα από τα μέσα κοινωνικής δικτύωσης, θα προστατευτείτε και θα κρύψετε την αλήθεια με τη συμβολή των συστημικών μέσων ενημέρωσης; Απόδειξη των προτεραιοτήτων σας και των πρακτικών σας είναι το νομοσχέδιο το οποίο συζητάμε σήμερα και το οποίο συνεχίζει τις παροχές και τις εξυπηρετήσεις στους μιντιάρχες, συντηρώντας αυτήν τη σχέση εξάρτησης και διαπλοκής που έχουμε αναλύσει και έχουμε αναφέρει πάρα πολλές φορές. Μία σχέση η οποία, βέβαια, πλήττει τα θεμέλια της δημοκρατικής λειτουργίας της χώρας και νομίζω ότι το πλήγμα αυτό το έχετε εντοπίσει και το έχετε αναφέρει και εσείς.

Με το άρθρο 41, λοιπόν, καταργείτε το ελάχιστο πλαφόν των τετρακοσίων εργαζόμενων σε κάθε κανάλι. Το πλαφόν που είχε προβλεφθεί από το νόμο Παππά, ένας νόμος ο οποίος πολεμήθηκε ιδιαίτερα και από το δικό σας κόμμα όταν ήσασταν αντιπολίτευση αλλά και από τους καναλάρχες και από μία μερίδα εργαζομένων. Το πλαφόν, λοιπόν, αποτελούσε μία δικλείδα ασφαλείας των θέσεων και των σχέσεων εργασίας, όμως με τη μερική κατάργηση της δικλίδας αυτής, οι εργαζόμενοι οδηγούνται σταδιακά σε ένα καθεστώς ανασφάλειας, εξάρτησης και χειραγώγησης.

Την Παρασκευή, μάλιστα, στη συζήτηση της πρώτης Επιτροπής επί της αρχής, παραδεχθήκατε εσείς κύριε Λιβάνιε, ότι η ρύθμιση αυτή μειώνει τον αριθμό των εργαζομένων στα κανάλια. Ουσιαστικά, παραδέχεστε ότι θα υπάρξουν απολύσεις και αυτό θα γίνει με τη δική σας υπογραφή και με την ψήφο, πιθανόν, των συναδέλφων σας. Ενώ, η πλειονότητα σήμερα των φορέων, εκτός από τους ιδιοκτήτες των καναλιών, έχουν ζητήσει την απόσυρση του συγκεκριμένου άρθρου.

Ως αντιπολίτευση, κύριε Υπουργέ, λέγατε πως ο νόμος Παππά θα κλείσει τα ιδιωτικά κανάλια και δίνατε μάχες επί μαχών, για να καταργηθεί και να μην ισχύσει. Σήμερα, έρχονται οι εργαζόμενοι και οι εργαζόμενες και ζητάνε να μην καταργηθεί ο νόμος Παππά, τον οποίο πολέμησαν τότε. Γιατί παρά τα δικά σας ψέματα, παρά την τρομολαγνεία σας, προκειμένου να καθίσετε στις κυβερνητικές καρέκλες που είστε σήμερα, με το νόμο Παππά και οι εργαζόμενοι προστατεύτηκαν και είχαν ασφαλείς θέσεις και σχέσεις εργασίας και η τηλεοπτική παραγωγή συνεχίστηκε και επιδοτήθηκαν παραγωγές, που παρακολουθούμε σήμερα και τα κανάλια δεν έκλεισαν και οι εκπομπές συνεχίστηκαν.

Η ρύθμιση που φέρνετε σήμερα, αποδεικνύει το υποκριτικό σας ενδιαφέρον της προηγούμενης περιόδου και εκτός από απολύσεις τι κάνετε; Δημιουργείτε μεταφερόμενους εργαζόμενους, οι οποίοι θα εργάζονται και στον τηλεοπτικό σταθμό, αλλά και σε άλλες εταιρείες, ανάλογα με τις συγκυριακές ανάγκες και την εργοδοτική βούληση. Και οι διευκολύνσεις, βέβαια, προς τους καναλάρχες, συνεχίζονται και στο επόμενο άρθρο, το άρθρο 42. Με έκπτωση αναδρομικού χαρακτήρα, αντί για 3,5 εκατομμύρια ευρώ, κάθε ιδιοκτήτης καναλιού θα πληρώσει για τη δόση της άδειας, μόνο 50.000 ευρώ. Αναρωτιέμαι, υπάρχει άλλος κλάδος που απολαμβάνει τέτοια έκπτωση, εν μέσω κρίσης, που μάλιστα, είναι πιθανόν πληττόμενη επιχείρηση και όχι πληγμένη επιχείρηση.

Η Κυβέρνηση δεν θεωρεί ως επιτακτική ανάγκη, την παροχή μη επιστρεπτέας ενίσχυσης σε επαγγελματίες, ούτε τη στήριξη εργαζομένων. Τα μέτρα που παίρνετε για όλους τους άλλους, είναι αναστολές πληρωμών και δάνεια, λες και θα δουλέψουν τον επόμενο χρόνο, θα έχουν εισόδημα και θα μπορέσουν να πληρώσουν για να καλύψουν τις αναστολές. Ενώ για τα κανάλια, δείχνετε ιδιαίτερο ενδιαφέρον και είστε πάρα πολύ γαλαντόμοι, δίνοντας εκπτώσεις έως και 98,6%. Άραγε, οι απώλειες από την κρίση που δημιουργεί η περίοδος του covid, φτάνουν σε ποσοστό 98,6%, για να το καλύπτετε σε τόσο ποσοστό;

Δώσατε 25 εκατομμύρια ευρώ, με αδιαφανείς λίστες Πέτσα. Αναμένονται 18,5 εκατομμύρια από την τέταρτη λίστα Πέτσα για τον εμβολιασμό, όπως έχει ανακοινωθεί και νομοθετηθεί. Έχουν έκπτωση, τα κανάλια, διαφημιστικής δαπάνης για το 2020 και το 2021. Απαλλάσσονται οι μέτοχοι των μέσων ενημέρωσης και των πρακτορείων διανομής, από την υποβολή πόθεν έσχες. Τώρα, τους χαρίζετε και τη συμβατική τους υποχρέωση από το νόμο, τους χαρίζετε και τη δόση για τις τηλεοπτικές άδειες για τη χρήση δημόσιου αγαθού, τη χρήση δημόσιας συχνότητας. Ουσιαστικά, δημιουργείτε με αυτές τις ρυθμίσεις, ένα νομοθετικό προηγούμενο, ώστε να μην ξαναπληρώσουν ποτέ και πιθανόν, αυτός να είναι ο στόχος σας. Πρόκειται για μία κατάργηση, διά της πλαγίας, της συμβατικής τους υποχρέωσης απέναντι στην πολιτεία. Και σαν να μην έφταναν όλα αυτά, βάζετε και το κερασάκι των δόσεων. Παρέχετε τη δυνατότητα στους υπερθεματιστές, το 2018 και το 2019 να αποπληρώσουν ότι ποσό έχει απομείνει, σε δόσεις διάρκειας επτά ή οκτώ ετών, αντίστοιχα.

Κυρίες και κύριοι συνάδελφοι, η κυβέρνηση του ΣΥΡΙΖΑ, με αρκετά μεγάλο κόστος, πολιτικό κόστος, τόλμησε και έβαλε τάξη στο αρρύθμιστο ραδιοτηλεοπτικό τοπίο της χώρας, κάνοντας την αρχή και βάζοντας τέλος, στη λογική του τζάμπα. Εσείς, δυστυχώς, επαναφέρετε τη λογική «δεν πληρώνω», από τους καναλάρχες, από την πίσω πόρτα. Πρόκειται για ένα πισωγύρισμα, σε μία εποχή ασυδοσίας, η οποία έχει καταδικαστεί από την κοινωνία και από τους περισσότερους κοινωνικούς φορείς και τους πολίτες. Γι’ αυτό και υπάρχει και κρίση εμπιστοσύνης στα μέσα ενημέρωσης και αυτό είναι που δημιουργεί και πλήγμα στη δημοκρατία.

Οι λεπτομέρειες δε, για το ποιες δαπάνες θα δικαιολογούνται σε αυτήν την απομείωση της δόσης, είναι ιδιαίτερα προκλητικές, θα λέγαμε, διότι δεν δίνετε κίνητρο για την εργασία, αλλά χαρίζετε χρήματα για επένδυση σε εξοπλισμό και πρόγραμμα, λες και θα ήταν ποτέ δυνατό ένα κανάλι, να μην έχει πρόγραμμα ή να μην επενδύει στη βασική του εργασία, στο πρόγραμμα, στο προϊόν, δηλαδή, το οποίο αξιοποιεί, για να προσκομίσει κέρδος και να καταστεί η βιωσιμότητά του και να έχει έσοδα από διαφημίσεις.

Στο άρθρο 43 τώρα. Εδώ έχουμε μία ξεκάθαρη απόπειρα νόθευσης του ανταγωνισμού, μιας και παρέχετε τη δυνατότητα να δοθούν άδειες συνδρομητικής τηλεόρασης και ραδιοφώνου, χωρίς διαγωνιστική διαδικασία για έως και 15 χρόνια. Μόνη προϋπόθεση ο υποψήφιος να κατέχει άδεια ευρυεκπομπής ελεύθερης λήψης εθνικής εμβέλειας. Η διάταξη αυτή καθιστά σχεδόν αδύνατη την προσέλκυση νέων επενδυτών στον τομέα αυτό. Δημιουργείται ουσιαστικά μία κλειστή αγορά με έντονα χαρακτηριστικά ενός καρτέλ. Επίσης, καταργείτε και την υποχρέωση ονομαστικοποίησης των μετοχών των ανωνύμων εταιρειών που παρέχουν στον κάτοχο της άδειας της μιας σειράς υπηρεσιών.

Στο επόμενο άρθρο ξανασυναντάμε δώρα και μπόνους, κλασική πρακτική της κυβέρνησης Νέας Δημοκρατίας και αυτή τη φορά, για ημέτερους, φίλους, γαλάζια παιδιά που έχουν προσληφθεί τον τελευταίο καιρό. Είναι τυχαίο ότι σε κάθε νομοσχέδιο κυρίες και κύριοι συνάδελφοι φέρνετε μία τέτοια ρύθμιση, μία ρύθμιση που εξυπηρετεί συμφέροντα των ημετέρων και των φίλων σας, ενώ την ίδια στιγμή περιορίζετε βασικά δικαιώματα και αυξάνετε τις ανισότητες για όλους τους υπόλοιπους; Με αυτή τη διάταξη λοιπόν, απελευθερώνετε τους μισθούς σε ημετέρους που έχετε διορίσει σωρηδόν τον τελευταίο καιρό σε Ε.Ρ.Τ. και Αθηναϊκό Πρακτορείο Ειδήσεων, στην Ε.Ρ.Τ., την οποία να μην ξεχνάμε ότι εσείς κλείσατε γιατί ήταν δήθεν δαπανηρή και γιατί οι εργαζόμενοι εκεί ήταν τεμπέληδες. Τα στελέχη σας τα λέγανε τότε. Για στελέχη λοιπόν, οι αμοιβές απελευθερώνονται και μάλιστα, κατά το δοκούν, με μία απλή εισήγηση των διοικητικών συμβουλίων, χωρίς κριτήρια χωρίς διαφάνεια, χωρίς προϋποθέσεις, χωρίς καμία αιτιολόγηση. Την ίδια στιγμή όμως, περιορίζετε την κινητικότητα για τους εργαζόμενους. Θα υπόκεινται και αυτοί και η μετακίνησή τους στις επιθυμίες του διοικητικού συμβουλίου. Εξετάσατε άραγε γιατί οι εργαζόμενοι αιτούνται αυτήν την περίοδο να φύγουν από την Ε.Ρ.Τ.; Μήπως αυτό θα πρέπει να θεραπεύσουμε και όχι να επιβάλλουμε και πάλι περιορισμούς για τους εργαζόμενους;

Κύριε Υπουργέ, η Ε.Ρ.Τ. όντως πρέπει και μπορεί να είναι ανταγωνιστική με ποιότητα και σε επίπεδο στελεχών, αλλά να έχει και τη δυνατότητα να προσελκύσει ικανά στελέχη. Δεν μπορείτε, όμως, να την αντιμετωπίζετε ως ένα μέρος, ως έναν τόπο, που θα βολεύετε κομματικά σας στελέχη και μάλιστα με προκλητικά υψηλά μπόνους, όταν δεν δείχνετε την ίδια μέριμνα ή καμία απολύτως μέριμνα για τα προβλήματα, τα οποία αντιμετωπίζουν οι εργαζόμενοι και μάλιστα, σε μία περίοδο παρατεταμένης πολύπλευρης κρίσης, με τεράστιες οικονομικές επιπτώσεις για χιλιάδες εργαζόμενους και εργαζόμενες. Το επιχείρημα πως το μπόνους λειτουργεί ως κίνητρο, το οποίο χρησιμοποιήσατε, μπορούμε να πούμε τουλάχιστον ότι είναι υποκριτικό, αφού οι θέσεις στις οποίες αφορά η συγκεκριμένη διάταξη ήδη έχουν καλυφθεί και μόνο ως ρουσφέτι μπορεί να εκληφθεί μία τέτοια διευθέτηση, η οποία έρχεται μετά, εν καιρώ.

Η διάταξη κρύβει και μία άλλη πονηριά, καθώς αύξηση δικαιούνται όπως λέτε πρόσωπα της εταιρείας που είναι εξουσιοδοτημένα να σχεδιάζουν. Εξουσιοδοτημένα από ποιον, κύριε Υπουργέ και να σχεδιάζουν τι; Το αφήνετε στην κρίση του διοικητικού συμβουλίου να αποφασίζει κατά το δοκούν ποιος θα πάρει τις αυξήσεις και ποιος όχι.

Σε ό,τι αφορά το επόμενο άρθρο που νομοθετείτε την παραγραφή εντός τριετίας των παραβάσεων που επισύρουν κυρώσεις, οι οποίες επιβάλλονται από το Εθνικό Συμβούλιο Ραδιοτηλεόρασης μοιάζει φωτογραφική και δεν κατανοούμε τη χρησιμότητα του. Είναι πολύ χρήσιμο να έχουμε στοιχεία στα οποία αφορά η συγκεκριμένη διάταξη και μάλιστα, ο Πρόεδρος του Εθνικού Συμβουλίου Ραδιοτηλεόρασης στην προηγούμενη συνεδρίαση μας ενημέρωσε ότι δεν ζήτησε το ΕΣΡ τη συγκεκριμένη διάταξη, άρα είναι δική σας νομοθετική πρωτοβουλία. Παρακαλούμε στην επόμενη Επιτροπή να προσκομίσετε τα στοιχεία σε ποιες υποθέσεις αφορούν, για να μπορέσουμε και εμείς να κρίνουμε αν θα υπερψηφίσουμε ή όχι.

Η δε άμεση εφαρμογή της διάταξης, όπως προβλέπεται στο άρθρο 52 παράγραφος 1 και αφορά σε παραβάσεις που έχουν διαπραχθεί στο παρελθόν, συνεπάγεται απαλλαγή των καναλιών για βαρύτατες παραβάσεις που έχουν διαπράξει πέραν της τελευταίας τριετίας -έρχεται αναδρομικά δηλαδή - και δεν έχουν ακόμη ελεγχθεί από το ΕΣΡ. Αναρωτιόμαστε Γιατί δεν έχουν ελεγχθεί, αφού έχει περάσει τόσος χρόνος. Θα είχε, λοιπόν, ξαναλέω ενδιαφέρον να μας προσκομίσετε αυτά τα στοιχεία.

Με το άρθρο 47 μετατρέπετε την Ε.Ρ.Τ. σε εισπρακτική εταιρεία για το ανταποδοτικό τέλος, απαλλάσσοντας τις εταιρείες παρόχους από την υποχρέωση αυτή. Άλλο ένα μικρό δωράκι και για τις ιδιωτικές εταιρείες παρόχους ενέργειας, διάταξη που θα δημιουργήσει προβλήματα στη ροή βασικών εσόδων για τη λειτουργία της Ε.Ρ.Τ..

Τώρα, με το άρθρο 50, γίνεται μία προσπάθεια να αντιμετωπιστεί ένα σοβαρό ζήτημα, που απασχολεί εδώ και καιρό τόσο τον ΕΔΟΕΑΠ, δηλαδή, το Ταμείο των δημοσιογράφων όσο και τις επιχειρήσεις που οφείλουν και δυσκολεύονται να καταβάλλουν τις οφειλές και λόγω κρίσης.

Ωστόσο, κρίνουμε τη λύση που προσπαθείτε να δώσετε αποσπασματική, διότι γίνεται άπαξ καταβολή. Θεωρούμε ότι δεν λύνει επί της ουσίας το πρόβλημα. Αυτό που πρέπει να εξετάσουμε και το έχουμε ξανά θέσει είναι η στήριξη της βιωσιμότητας των μέσων ενημέρωσης με ένα ολιστικό πρόγραμμα στήριξης για τον τύπο και για τα υπόλοιπα μέσα, για την εργασία σε αυτόν, με συγκεκριμένα κριτήρια, με διαφάνεια, με συγκεκριμένα μέτρα και ενδιαφέρον και για τα περιφερειακά μέσα ενημέρωσης, που παίζουν το δικό τους βασικό ρόλο και συμβάλλουν τα μέγιστα στη δημοκρατική λειτουργία των τοπικών κοινωνιών.

Ένα σχόλιο εδώ, κύριε Υπουργέ. Τα χρήματα, τα οποία θα αποδώσετε στον ΕΔΟΕΑΠ, είχαν εξασφαλιστεί από την κυβέρνηση του ΣΥΡΙΖΑ, για τα προγράμματα ενίσχυσης του τύπου, τα οποία είχε σχεδιάσει ο ΣΥΡΙΖΑ και εσείς, για χρόνια, κρατάτε στα συρτάρια και δεν φέρατε σε εφαρμογή, αν και οι φορείς των περιφερειακών εφημερίδων αναζητούσαν και πίεζαν πάρα πολύ για την εφαρμογή τους, θεωρώντας ότι είναι αναγκαία η ενίσχυση αυτή.

Η καθυστέρηση νομοθέτησης των συγκεκριμένων προγραμμάτων δεν οφείλεται στην προσπάθεια του ΣΥΡΙΖΑ να εξυπηρετήσει προεκλογικά τα μέσα ενημέρωσης, όπως μας είπατε. Οφείλεται στο ότι ο ΣΥΡΙΖΑ βρήκε μια χρεοκοπημένη χώρα, με σκληρές μνημονιακές δεσμεύσεις, με άδεια ταμεία, που τα δικά σας στελέχη είχαν κατασπαταλήσει. Ο ΣΥΡΙΖΑ, με σωστή διαχείριση και με πολιτικές στήριξης της οικονομίας και τη χώρα έβγαλε από τα μνημόνια και σας αφήσαμε γεμάτα ταμεία, τα οποία σπαταλάτε σήμερα. Δυστυχώς, για τη χώρα, επιστρέψατε και επιστρέψατε με τις ίδιες κακές πρακτικές που είχατε και στο παρελθόν.

Κλείνω, κύριε Πρόεδρε, με μία αναφορά στην Ευρωπαϊκή Οδηγία, η οποία έχει θετικό πρόσημο, αν και η ενσωμάτωσή της στο εθνικό δίκαιο έχει καθυστερήσει και το έχουμε αναγνωρίσει όλοι. Άλλωστε και εμείς συμμετείχαμε στη διαπραγμάτευση για τη συγκεκριμένη Οδηγία.

Ωστόσο, στο άρθρο 10, ορίζετε ότι οι πάροχοι υπηρεσιών μέσων επικοινωνίας οφείλουν να αυξάνουν τον υποτιτλισμό των προγραμμάτων, τη χρήση νοηματικής γλώσσας, την ακουστική περιγραφή και τον προφορικό υποτιτλισμό για την πρόσβαση ατόμων με οπτική και ακουστική αναπηρία. Αναρωτιόμαστε, γιατί δεν νομοθετείτε τον άμεσο και υποχρεωτικό χαρακτήρα των προβλέψεων του άρθρου αυτού;

Επίσης, δεν κατανοούμε, γιατί επαφίεται στη βούληση των μέσων μαζικής ενημέρωσης η ενημέρωση μιας σημαντικής μερίδας πολιτών, για το σοβαρό θέμα των εκτάκτων αναγκών. Η ευθύνη τέτοιων ανακοινώσεων, εκτιμούμαι ότι θα έπρεπε να είναι στην ευθύνη κρατικών δομών, όπως της Γενικής Γραμματείας Πολιτικής Προστασίας.

Επιπλέον, στο άρθρο 15, ενώ η Οδηγία αναφέρει ότι ειδησεογραφικά προγράμματα και προγράμματα επικαιρότητας δεν επιχορηγούνται, εσείς φέρνετε μία εξαίρεση, που δεν υπάρχει στην Οδηγία, δεν εγγράφεται στο κείμενο, το οποίο έχει έρθει, με αποτέλεσμα, να επιτρέπεται η χορηγία στα δελτία καιρού και στα αθλητικά δελτία. Εδώ στην ενσωμάτωση του εθνικού δικαίου έχετε κάνει διαφοροποίηση από το κεντρικό κείμενο. Θα θέλαμε να γνωρίζουμε, γιατί υπάρχει αυτή η εξαίρεση.

Τέλος, στο άρθρο 17, που αφορά στη φορολόγηση των πλατφορμών. Θεωρούμε ότι δείξατε διστακτικότητα και ατολμία σαν Κυβέρνηση και δεν διεκδικήσατε την αύξηση του ποσοστού με τα επιπλέον αυτά χρήματα, τα οποία θα ενίσχυαν σημαντικά τον κλάδο της παραγωγής, του πολιτισμού, των καλλιτεχνών, που τόσο πολύ έχουν πληγεί και τους έχετε αφήσει, με ευθύνη της κυρίας Μενδώνη, στο έλεος της κρίσης, στο έλεος της ανεργίας, στο έλεος της φτώχειας, χωρίς να δείχνετε την οποιαδήποτε μέριμνα για δεκάδες χιλιάδες ανθρώπους, που τους τιμούμε και τους εκτιμούμε για τη δουλειά τους.

Κλείνοντας, κυρίες και κύριοι συνάδελφοι, εμείς από την πλευρά του ΣΥΡΙΖΑ βλέπουμε θετικά τις διατάξεις της ενσωμάτωσης της Ευρωπαϊκής Οδηγίας, αλλά σε καμία περίπτωση δεν μπορούμε παρά να μη ζητάμε την απόσυρση των άρθρων του δεύτερου μέρους, τα οποία θεωρούμε ότι πλήττουν τους εργαζόμενους, περιέχουν χαριστικές ρυθμίσεις με δώρα προς τους καναλάρχες ή σε υψηλά στελέχη των δημόσιων μέσων ενημέρωσης και εν τέλει, σε περίοδο κρίσης εμπαίζουν και είναι πολύ προκλητικές για την κοινωνία. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Είπαμε αρκετά, κύριε Υπουργέ, στην πρώτη συνεδρίαση επί της αρχής και έχουμε να πούμε αρκετά και αύριο στη δεύτερη ανάγνωση, αλλά πολύ περισσότερα και στην Ολομέλεια.

Θα επικεντρωθώ περισσότερο στα άρθρα σήμερα για να είμαστε και τυπικοί. Το είπαμε, βέβαια, και στην επί της αρχής συζήτηση, αλλά θεωρούμε ότι είναι σημαντικό να επαναλάβουμε, κύριε Υπουργέ, ότι θεωρούμε λάθος το γεγονός ότι συνεχίζετε να νομοθετείτε φωτογραφικά, σε μια περίοδο και μια χρονική συγκυρία που πραγματικά οι συνθήκες είναι πολύ δύσκολες για τους συν Έλληνες, για τους συμπολίτες μας, με τους επιχειρηματίες να ασφυκτιούν και όλα τα υπόλοιπα προβλήματα.

Είναι το timing που λέμε, διότι όλοι αυτοί οι άνθρωποι που περνάνε αυτές τις δύσκολες συνθήκες βλέπουν εσάς να κάνετε δωράκια σε διάφορα μέσα ενημέρωσης, γιατί αυτά τα 3,5 εκατομμύρια ευρώ, κύριε Υπουργέ, που με αυτό το σχέδιο νόμου ουσιαστικά χαρίζετε στα μεγάλα κανάλια, θα μπορούσαν τα λεφτά αυτά να πιάσουν τόπο και να πάνε κάπου αλλού.

Επί της ουσίας, τι κάνετε;

Κλείνετε το μάτι, ας μου επιτραπεί η έκφραση, σε ένα πάρτι, αν θέλετε, ξεπλύματος χρήματος.

Θα πάω, όμως, στα άρθρα για να τιμήσουμε και τη διαδικασία και θα ακούσετε κάποιες δικές μας παρατηρήσεις επί των άρθρων του σχεδίου νόμου.

Στο άρθρο 4, λοιπόν, που αφορά «λήψη ή και αναμετάδοση υπηρεσιών οπτικοακουστικών μέσων στην Ελλάδα» η αναστολή λήψης δεν θα πρέπει να προϋποθέτει την επαναλαμβανόμενη παραβίαση, εφόσον τίθεται ζήτημα διακινδύνευσης δημόσιας υγείας και εν γένει σε περιπτώσεις άμεσων και επειγόντων κινδύνων. Ομοίως, στην παράγραφο 4 όπου γίνεται λόγος για την εθνική ασφάλεια δεν νοείται προδικασία, διότι έτσι υπάρχει ο κίνδυνος μη έγκαιρης αποτροπής και άρα έλευσης του κινδύνου.

Μια γενικότερη επισήμανση σε σχέση με τις αρμοδιότητες του ΕΣΡ σε περίπτωση παρόχου υπηρεσιών μέσω της επικοινωνίας δικαιοδοσίας άλλου κράτους μέλους που μεταβεί στην Ελλάδα.

Η ερώτησή μας είναι η εξής. Έχει το ΕΣΡ τον κατάλληλο εξοπλισμό, την κατάλληλη τεχνογνωσία, αλλά και το προσωπικό για όλα αυτά που προβλέπονται στο νομοσχέδιο; Γιατί είναι νωπές οι μνήμες όλων από την ίδια την παραδοχή του Προέδρου του EΣΡ ότι οι ίδιοι δεν μπορούν να κάνουν τη δουλειά τους, γιατί δεν έχουν προσωπικό, δεν έχουν μέσα, δεν έχουν τίποτα και εμείς τους επιφορτίζουμε και με άλλες ευθύνες.

Πάμε λίγο στο άρθρο 6 «αυτορρύθμιση - συρρύθμιση». Θα έπρεπε να είναι υποχρεωτικοί, κύριε Υπουργέ, οι κανόνες δεοντολογίας σε όλους τους παρόχους.

Τι θα πει «ενθαρρύνονται»;

Τώρα στην Ελλάδα να ενθαρρύνεις κάποιον να κάνει κάτι, δεν ξέρω, δεν είμαι καθόλου σίγουρος ότι θα το κάνει. Θα πρέπει να υπάρχουν υποχρεωτικοί κανόνες δεοντολογίας.

Αυτό το «ενθαρρύνονται» θεωρούμε ότι δεν είναι νομοθετική πρόβλεψη. Θα έπρεπε να είναι υποχρεωτικό και να προβλέπονται επιπλέον οι αντίστοιχες κυρώσεις σε περιπτώσεις παραβίασης.

Μήπως να το δείτε αυτό, να το διορθώσετε;

Αντίστοιχα, ισχύουν και για όσα προβλέπονται για αυτούς τους κώδικες στο άρθρο 9 παράγραφος 5 για την προστασία των ανηλίκων, για αυτό και δεν μπορούν να έχουν εφαρμογή.

Πάμε λίγο στο άρθρο 11 «διασφάλιση της πολυφωνίας, της ελευθερίας του λόγου και της πολιτισμικής πολυμορφίας». Πρέπει να υπάρξουν συγκεκριμένες διατάξεις που να καθορίζουν τη διασφάλιση της πολυφωνίας. Να υπάρξει ρητή υποχρέωση, συγκεκριμένη υποχρέωση των καναλιών να εκπροσωπούνται αναλογικά όλα τα κόμματα και αν αυτή παραβιάζεται, να προβλέπονται συγκεκριμένες κυρώσεις και, βέβαια, τα σχετικά μέτρα να προβλέπονται τώρα σε επίπεδο νόμου και όχι με διάταγμα μετά από πρόταση Υπουργού.

Πάμε στο άρθρο 17, που αναφέρεται στους κατά παραγγελία των demand - που λέμε – παρόχους. Θα έπρεπε να υπάρχει πρόβλεψη για υποχρεωτικό ποσοστό ελληνικών έργων στην παράγραφο 1 όχι μόνο για ευρωπαϊκά, όπως αντίστοιχα θα έπρεπε να προβλέπεται και στο άρθρο 20 κάτι αντίστοιχο.

Ακόμη το ποσοστό της παραγράφου 2 στο άρθρο 17 που λέτε «1,5% επί του κύκλου εργασιών στην Ελλάδα» θεωρούμε ότι είναι ιδιαίτερα χαμηλό, γιατί αν ληφθεί μάλιστα, υπόψη ότι οι συγκεκριμένοι πάροχοι πιθανότατα δεν έχουν καν παρουσία στην Ελλάδα, δεν απασχολούν προσωπικό, ενώ λόγω της κατάστασής τους δεν πληρώνουν και φόρους στο ελληνικό κράτος λόγω της υπηρεσίας που προσφέρουν, άρα εδώ πρέπει να το δούμε λίγο αυτό.

Να σας πω και κάτι ακόμη. Όπως είναι διατυπωμένο το άρθρο οδηγεί ουσιαστικά σε αποδυνάμωση το Ελληνικό Κέντρο Κινηματογράφου κάτι που συνεπάγεται ότι τα ποσά που κατευθύνονται στις ελληνικές κινηματογραφικές παραγωγές θα μειωθούν.

Στο άρθρο 24, όροι και προϋποθέσεις μετάδοσης διαφημιστικών μηνυμάτων και μηνυμάτων τηλεπώλησης κατά τη διάρκεια τηλεοπτικού προγράμματος. Η πρόβλεψη στην παράγραφο 5 σε σχέση με την απαγόρευση μετάδοσης τηλεοπτικών διαφημιστικών μηνυμάτων και χρονοθυρίδων τηλεπώλησης από τις 6 το πρωί ως τη μία το βράδυ αποτελεί πολύ μεγάλο πλήγμα για τα μικρά κανάλια, τα κανάλια τοπικής εμβέλειας που επιβιώνουν κυρίως από αυτά. Το ξέρετε πάρα πολύ καλά ότι κύρια πηγή εσόδων των καναλιών αυτών των περιφερειακών των μικρών είναι αυτό ακριβώς το οποίο ουσιαστικά απαγορεύετε για ένα μεγάλο χρονικό διάστημα εσείς.

Στο άρθρο 30: δικαίωμα απάντησης σε τηλεοπτικές μεταδόσεις. Οι διατάξεις της παραγράφου 1 δεν είναι αρνητικές είναι η αλήθεια, αλλά μειώνεται κατά πολύ η αξία τους από τη στιγμή που δεν προβλέπονται κυρώσεις για τους τηλεοπτικούς σταθμούς που δεν εκπληρώνουν το δικαίωμα επανόρθωσης ή απάντησης των θιγόμενων.

Αντίστοιχα ισχύουν και στο άρθρο 36 που αναφέρει τις κυρώσεις.

Εξάλλου ποιες είναι οι προβλεπόμενες διοικητικές κυρώσεις για το γεγονός που προκάλεσε την αίτηση απάντησης όπως αναφέρεται στην παράγραφο 6 του άρθρου 30;

Εδώ χρειαζόμασται κάποιες διευκρινίσεις.

Πάμε τώρα στο Εθνικό Συμβούλιο Ραδιοτηλεόρασης, το άρθρο 33. Για την αμεροληψία κύριε Υπουργέ και τη διαφάνεια του ΕΣΡ έχουμε αναφερθεί εκτενώς ως Ελληνική Λύση σε άλλες Επιτροπές αλλά και στην Ολομέλεια. Αλήθεια, όμως, θα επαναλάβω το ερώτημα: πώς μπορεί να ανταποκριθεί το ΕΣΡ στις επιπλέον αρμοδιότητες του όταν δεν μπορεί να εκπληρώσει τις ήδη υπάρχουσες βασικές του αρμοδιότητες;

Αλλά και για τις προβλεπόμενες κυρώσεις στο άρθρο 36, επισημαίνεται ότι το εύρος ποινών είναι μεγάλο, χωρίς διακριτά κριτήρια, κάτι που μπορεί να οδηγήσει σε καταστρατήγηση των διατάξεων.

Θα μου επιτρέψετε να μπω τώρα στο δεύτερο μέρος του νομοσχεδίου, στις άλλες διατάξεις και να ξεκινήσω με το άρθρο 38. Προϋποθέσεις μεταβίβασης ή μετασχηματισμού επιχείρησης που κατέχει άδεια τηλεοπτικού σταθμού ελεύθερης λήψης.

Τι κάνουμε τώρα;

Με το άρθρο αυτό νομοθετείτε ουσιαστικά - δεν ξέρω αν το βλέπετε ή όχι - την αδιαφάνεια στις μεταβιβάσεις των καναλιών καταργώντας την απαγόρευση σύναψης συμβάσεων δανείων από εταίρους, μετόχους, διαχειριστές, μέλη οργάνων διοίκησης εταιρείας, τα διευθυντικά της στελέχη προς την εταιρεία που λειτουργεί τηλεοπτικό σταθμό ελεύθερης λήψης. Θεωρούμε ότι με αυτό το άρθρο προωθείτε μια πελατειακή σχέση με τα μέσα μαζικής ενημέρωσης.

Στο άρθρο 41, ρυθμίσεις για παρόχους περιεχομένου επίγειας ψηφιακής τηλεοπτικής ευρυεκπομπής ελεύθερης λήψης. Το άρθρο αυτό είναι λάθος, λάθος, προβλέπει υπερεξουσίες Υπουργού σε πολύ σημαντικά ζητήματα όπως αυτό του καθορισμού των αδειών. Για τέτοια θέματα σημαντικά απαιτείται κοινοβουλευτική διαβούλευση και επεξεργασία. Επιπλέον, κάνετε και κάτι ακόμη καταργείτε το όριο των 400 εργαζομένων που πρέπει να απασχολεί το κάθε κανάλι ως προσωπικό δίνετε τη δυνατότητα το 30% εξ αυτών να είναι εργαζόμενοι άλλων εταιρειών.

Πάμε λίγο στο άρθρο 42, ρυθμίσεις ως προς τους κατόχους άδειας παρόχου περιεχομένου ψηφιακής τηλεοπτικής ευρυεκπομπής. Το άρθρο αυτό αποδεικνύει περίτρανα το πόσο υποστηρίζετε τα δικά σας κανάλια και ουσιαστικά τους χαρίζετε τις άδειες. Αντί να πληρώσουν 3,5 εκατομμύρια αυτά, να το πούμε έτσι απλά, για τη δόση του 2020, θα πληρώσουν μόλις 50.000 ευρώ. Αντί για τρεισήμισι εκατομμύρια, 50.000 ευρώ και προβλέπεται για την αποπληρωμή του υπόλοιπου τιμήματος μέχρι και 96 δόσεις. Θα θέλαμε να ήσασταν το ίδιο ανοικτοχέρηδες και κουβαρντάδες κύριε Υπουργέ και στους Έλληνες φορολογούμενους για τα χρέη τους ή αυτά που καλούνται να πληρώσουν. Να παρείχατε τις ίδιες διευκολύνσεις και σε αυτούς που μας παρακολουθούν τώρα και όχι μόνο στους μεγαλοκαναλάρχες που έχουν να πληρώσουν τρεισήμισι εκατομμύρια τη δόση -το επαναλαμβάνω- θα πληρώσουν 50 χιλιάρικα και 96 δόσεις.

Άρθρο 45 είναι οι ρυθμίσεις για το ΕΣΡ, την Ε.Ρ.Τ., το ΑΠΕ και τα λοιπά. Το πελατειακό κράτος λοιπόν, της Κυβέρνησης συνεχίζει ακάθεκτο. Γιατί το ΕΣΡ - είναι ένα ερώτημα - γιατί το ΕΣΡ να καθορίζει το ίδιο το ΕΣΡ τις αμοιβές μελών επιτροπών και ομάδων εργασίας σε αυτό;

Δηλαδή Γιάννης πίνει, Γιάννης κερνάει. Γιατί προβλέπεται εκτόξευση στις αποδοχές του Διευθύνοντος Συμβούλου και του Προέδρου της Ε.Ρ.Τ. και του Προέδρου και του Γενικού Διευθυντή του ΑΠΕ με κοινή απόφαση των αρμοδίων Υπουργών;

Πόσα θα τους δώσετε; Όσα παίρνει ο Πρόεδρος του Αρείου Πάγου;

Έχει εκτοξευτεί τόσο πολύ η θεαματικότητα στην Ε.Ρ.Τ. και αξίζουν τόσο υπέρογκες αυξήσεις αυτοί οι άνθρωποι; Τέλος πάντων, τέτοιες διατάξεις αποτελούν σκάνδαλο, όταν τόσοι συμπολίτες μας είναι σε αναστολή είτε είναι άνεργοι. Σε κάθε περίπτωση, στο τέλος της ημέρας, αυτές οι αμοιβές των διευθυντικών στελεχών έπρεπε να καθορίζονται από τη Βουλή και όχι από τον Υπουργό. Θεωρούμε λογικό αυτό που λέμε.

Σπεύδετε, ταυτόχρονα, τώρα στο άρθρο 47 να μετατρέψετε την απόφαση του Διοικητικού Συμβουλίου της Ε.Ρ.Τ. σε δικαστική απόφαση για την είσπραξη του ανταποδοτικού τέλους της Ε.Ρ.Τ. μέσω ΑΑΔΕ, με κατασχέσεις και πλειστηριασμούς. Νομίζω αυτό συμβαίνει εδώ πέρα. Βέβαια, για τους συμπολίτες μας που δεν μπορούν να πληρώσουν το λογαριασμό της ΔΕΗ, που περιέχει και ο λογαριασμός ΔΕΗ το ανταποδοτικό τέλος της Ε.Ρ.Τ., οι διαδικασίες είναι αυστηρές και πάρα πολύ ασφυκτικές. Όλα αυτά είναι σε αντίθεση με την ευνοϊκή παραγραφή των τριών ετών που προβλέπεται στο άρθρο 46 για την επιβολή κυρώσεων από το ΕΣΡ, για την οποία μάλιστα, προβλέπεται και αναδρομικότητα, βάσει του άρθρου 52.

Στο άρθρο 49, που αφορά ζητήματα ΕΣΡ και άλλων ανεξάρτητων αρχών, γιατί προβλέπετε την αυτοδιοίκητη παράταση θητείας μελών του ΕΣΡ μέχρι να οριστούν νέα μέλη, χωρίς να βάζετε κάποιο έστω ανώτατο όριο; Εδώ ακόμη και η εξαετής θητεία που ισχύει τώρα, είναι πολύ μεγάλη, ούτως η άλλως. Σε κάθε περίπτωση, τα μέλη επιλέγονται τα τρία πέμπτα της Διάσκεψης των Προέδρων, μετά και την πρόσφατη αναθεώρηση. Γιατί, λοιπόν, να υπάρξει καθυστέρηση; Θα συνεχίσουμε και στη δεύτερη ανάγνωση, κύριε Υπουργέ, με τις παρατηρήσεις μας. Ελπίζω κάποιες από αυτές να τις αποδεχθείτε και φυσικά στην Ολομέλεια. Κύριε Πρόεδρε, ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κύριος Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Κύριε Πρόεδρε, η τροποποίηση της ευρωπαϊκής Οδηγίας του 2010 και η ενσωμάτωσή της στην ελληνική νομοθεσία, έχει ως στόχο της την προσαρμογή της στη στρατηγική για την ψηφιακή ενιαία αγορά της Ευρώπης, για να διασφαλιστεί η ελεύθερη κυκλοφορία εμπορευμάτων, προσώπων, υπηρεσιών και κεφαλαίων, δηλαδή, να διαμορφωθούν κανόνες, έτσι ώστε να ενισχυθεί η κερδοφορία και η ανταγωνιστικότητα των ευρωπαίων παρόχων έναντι των ανταγωνιστών τους και να διατηρηθεί η θέση τους ως παγκόσμιου ηγέτη στην ψηφιακή οικονομία. Με λίγα λόγια, με αυτό τον τρόπο «στρώνετε το χαλί» στα ευρωπαϊκά μονοπώλια για να δράσουν.

Το Κ.Κ.Ε. καταψηφίζει τη συγκεκριμένη Οδηγία. Την είχε καταψηφίσει, έτσι και αλλιώς, στο Ευρωπαϊκό Κοινοβούλιο για τα οπτικοακουστικά μέσα και, κατά συνέπεια, καταψηφίζει την ενσωμάτωσή της στην ελληνική νομοθεσία. Η ψήφος μας πηγάζει από την αντίθεσή μας με την κύρια κατεύθυνση της Οδηγίας, της ολοσχερούς εμπορευματοποίησης για την κερδοφορία των μονοπωλίων, την οποία η προτεινόμενη τροποποίηση υπηρετεί και εκσυγχρονίζει και σε καμία περίπτωση δεν την κάνει φιλολαϊκή.

Επιτρέψτε μου τώρα ορισμένες παρατηρήσεις επί των άρθρων, ξεκινώντας από το άρθρο 6, που αφορά την αυτορρύθμιση και τη συρρύθμιση, όπως λέει. Κατά την άποψή μας, δεν υπάρχει καλύτερη απόδειξη για την υποκρισία από αυτό το άρθρο του νομοσχεδίου, που προτρέπει να φτιαχτούν κώδικες δεοντολογίας για προστασία των καταναλωτών εξομοιώνοντας, ουσιαστικά, το αγαθό της ενημέρωσης με ένα εμπόρευμα που καταναλώνεται. Αυτή, όμως, έτσι και αλλιώς είναι η λογική της Ευρωπαϊκής Ένωσης και η δική σας, που ενσωματώνετε αυτήν την Οδηγία και το ζήτημα είναι ποιος θα φτιάξει αυτούς τους κώδικες δεοντολογίας.

Τη δεοντολογία τη διαμορφώνουν και την εφαρμόζουν τα αφεντικά, οι ιδιοκτήτες των μέσων, οι πάροχοι αυτών των υπηρεσιών, δηλαδή «Γιάννης κερνά, Γιάννης πίνει». Αν θέλουν να λειτουργούν με ηθικούς κώδικες, βεβαίως – έτσι και αλλιώς η αστική υποκρισία δεν εξαλείφεται – ας κόψουν και να απαγορεύσουν κάθε εκπομπή, όπως για παράδειγμα τα μεσημεριανάδικα ή τα πρωινάδικα, τα ριάλιτι, όσες, δηλαδή, καταρρακώνουν την ανθρώπινη αξιοπρέπεια και προσωπικότητα. Δεν είναι ατομικό δικαίωμα η έκθεση της προσωπικότητας σε μια τέτοια σαπίλα που κυριαρχεί. Υπάρχουν εκπομπές που εκθέτουν ανθρώπους μειωμένης αντίληψης και συνείδησης και γνωρίζουμε πάρα πολύ καλά ποιες είναι αυτές οι εκπομπές. Προβάλλουν τις σάπιες αξίες.

Αυτά δε διαφέρουν καθόλου απ’ αυτό που τώρα σας έπιασε ο πόνος της ηθικής με τη σεξουαλική παρενόχληση και την ψυχολογική βία. Επίσης, τα πορνό που έχουν κατακλύσει το διαδίκτυο, οι διαφημίσεις των καζίνο και μάλιστα, των διαδικτυακών, αλλά και των παιχνιδιών για το χρήμα, ανεξάρτητα αν έχουν περιεχόμενο γνώσεων. Γιατί για παράδειγμα, δεν γίνονται παιχνίδια γνώσεων χωρίς χρηματικά έπαθλα ή εκπομπές για παράδειγμα σαν αυτή την εκπομπή που παρακολουθούμε με τον αδύναμο κρίκο αν λέω σωστά τον τίτλο της εκπομπής.

Στο άρθρο 8, σε σχέση με την απαγόρευση υποκίνησης σε βία ή μίσος και δημόσιες προκλήσεις σε τρομοκρατικό έγκλημα και σε συνδυασμό με την παράγραφο 1 γ΄ του άρθρου 32 αναφορικά με τις πλατφόρμες διαμοιρασμού βίντεο που υπάγονται στη δικαιοδοσία της Ελλάδας. Σημαντικό ζήτημα, κατά την άποψή μας, δημιουργεί η παράγραφος β΄ του άρθρου 8 σύμφωνα με την οποία δεν πρέπει οι υπηρεσίες οπτικοακουστικών μέσων να εμπεριέχουν δημόσια πρόκληση σε τέλεση τρομοκρατικού εγκλήματος, σύμφωνα με τα άρθρα 187α΄ του Ποινικού Κώδικα 187 β΄ και 32 έως 35 του νόμου 4689/2020 είναι ο γνωστός τρομονόμος.

Το Κ.Κ.Ε από την αρχή καταψήφισε και κατήγγειλε αυτόν τον νόμο, που πατάει στον ευρωενωσιακό νομοθετικό πλαίσιο και ενισχύει την ποινική φαρέτρα της κυρίαρχης τάξης σε βάρος του εχθρού λαού, όπως με τον εμπλουτισμό του άρθρου 187α΄ του Ποινικού Κώδικα του λεγόμενου τρομονόμου, τη διατήρηση των αμερικανόπνευστων θεσμών και την αυστηροποίηση των ποινών άλλων αδικημάτων που παραπέμπουν στην καταστολή εργατικών λαϊκών κινητοποιήσεων.

Επίσης, εισάγεται η διατύπωση για αδικήματα γενικής διακινδύνευσης με την οποία γίνεται φανερό ότι επιδιώκει να μη μείνει απέξω ούτε ένα αδίκημα, το οποίο να μην μπορεί υπό προϋποθέσεις να υπαχθεί και να ενταχθεί στα αδικήματα της τρομοκρατίας. Διευρύνει την αρκετά αόριστη διάταξη της προστασίας της κοινής ειρήνης και των αδικημάτων κατά της κοινής ειρήνης, η οποία, σε συνδυασμό με την παραπάνω διάταξη, εύκολα υπάγει αρκετές από τις λαϊκές κινητοποιήσεις, σε τέτοιας μορφής αδικήματα. Επίσης, αυξάνει την προβλεπόμενη ποινή από τα 3 στα 5 έτη για το αδίκημα της δημόσιας απειλής μέσω διαδικτύου που εντάχθηκε στους ποινικούς κώδικες από την κυβέρνηση του ΣΥΡΙΖΑ. Πρόκειται για αδίκημα το οποίο έχει βάση τις σχετικές Οδηγίες της Ευρωπαϊκής Ένωσης και οποιαδήποτε αντίδραση που θέτει υπό αμφισβήτηση το υπάρχον σύστημα, μπορεί υπό προϋποθέσεις να θεωρηθεί τρομοκρατική ενέργεια. Είναι άλλωστε, γνωστές οι απόψεις των ευρωπαϊκών θεσμών για τη ριζοσπαστικοποίηση.

Σε αυτές τις διατάξεις παραπέμπει τόσο το άρθρο 8 όσο και η παράγραφος 1 γ΄ του άρθρου 32, που αφορούν και στους χρήστες οι οποίοι αναρτούν οπτικοακουστικό υλικό σε πλατφόρμες διαμοιρασμού. Ουσιαστικά, αυτές οι διατάξεις μπορούν να αξιοποιηθούν για τον έλεγχο του περιεχομένου και πιθανή απαγόρευσή του. Αυτό θα σημάνει φίμωση στο προοδευτικό οπτικοακουστικό έργο, αλλά και στις πλατφόρμες διαμοιρασμού βίντεο.

Στο άρθρο 9, που αφορά την προστασία των ανηλίκων, ισχύουν αυτά που είπαμε στο άρθρο 6 για τα ζητήματα της δεοντολογίας. Στόχος, όπως, λέει η Ευρωπαϊκή Οδηγία, είναι η προστασία των παιδιών. Κατά την άποψή μας και εδώ υπάρχει περίσσεια υποκρισία και για να μην κοροϊδευόμαστε ακόμα και οι παιδικές εκπομπές, αρκετές παιδικές εκπομπές οι λεγόμενες κατάλληλες αναπαράγουν πολλές φορές τη βία, το δίκαιο του δυνατού, το πρότυπο του εκτελεστή, αυτού που έχει μεγαλύτερη μυϊκή δύναμη, ακόμα την ατομικότητα ακόμα και την επιχειρηματικότητα, θα έλεγα εγώ. Δηλαδή, καλούν τα μικρά παιδιά στην πιο τρυφερή ηλικία, να υιοθετήσουν τη λογική της επιχειρηματικότητας, με ότι αυτό μπορεί να σημάνει για τον ψυχικό κόσμο, αλλά και για το μέλλον τους.

Στην παράγραφο 1 αναφέρει, υπό κανονικές συνθήκες οι ανήλικοι δεν θα τις ακούν ούτε θα τις βλέπουν. Τι θα πει υπό κανονικές συνθήκες, δηλαδή για παράδειγμα, όταν δύο γονείς δουλεύουν και το παιδί μένει μόνο του στο σπίτι ή στην περίπτωση μιας μονογονεϊκής οικογένειας που επίσης αναγκαστικά το παιδί μένει σπίτι μόνο του, πώς και ποιος διασφαλίζει ότι τα παιδιά δεν θα βλέπουν απαγορευμένες εκπομπές.

Στην παράγραφο 2, αναφέρει τα δεδομένα προσωπικού χαρακτήρα των ανηλίκων που συλλέγονται ή παράγονται με άλλο τρόπο από παρόχους υπηρεσιών μέσων επικοινωνίας, δεν υπόκεινται σε επεξεργασία για εμπορικούς σκοπούς και αν δεν τηρείται αυτό, τι ακριβώς προβλέπουμε σε αυτήν την περίπτωση; Είναι ένα ερώτημα. Η ακαταλληλότητα προγραμμάτων για ανήλικους δεν είναι υπόθεση μόνο των γονέων. Εδώ εμπλέκεται και η επιστήμη, η παιδαγωγική, η ψυχολογία, η κοινωνιολογία και οι κοινωνικές επιστήμες γενικότερα. Αυτές οι κοινωνικές επιστήμες που εσείς για σας είναι εχθρικές και τρέξατε φυσικά να τις πετάξετε έξω από το σχολείο.

Στην παράγραφο 6, αναφέρει «δεν επιτρέπεται η δραματοποίηση και η δραματοποιημένη παρουσίαση πληροφοριών, ειδήσεων, απόψεων ή δηλώσεων κατά τη μετάδοση όλων των προγραμμάτων». Σας ρωτάω: Ποιο είναι το μέτρο της δραματοποίησης πληροφοριών ή μάλλον, υπάρχει κάποιο μέτρο; για να το ξέρουμε. Άλλωστε αυτό είναι που κυριαρχεί σήμερα και μάλιστα η ανυπαρξία του μέτρου είναι η προϋπόθεση για να πουληθεί ένα προϊόν.

Στην παράγραφο 7, αναφέρει επίσης «απαγορεύεται η παρουσίαση ανήλικου δράστη αξιόποινων πράξεων, απαγορεύεται η παρουσία ή συμμετοχή ανηλίκων μαρτύρων ή θυμάτων αξιόποινων πράξεων ή δυστυχημάτων, καθώς και ανηλίκων που βρίσκονται σε μειονεκτική ευάλωτη θέση σε όλα τα προγράμματα, κατ’ εξαίρεση επιτρέπεται η παρουσίαση ανηλίκων εφόσον αυτή είναι αναγκαία για την ενημέρωση του κοινού και δεν προκαλεί βλάβη στην προσωπικότητα του ανηλίκου» Εδώ υπάρχει πλήρη αντιφατικότητα, λέει από τη μια απαγορεύεται και από την άλλη κάνει την εξαίρεση. «Απαγορεύεται η δημοσιοποίηση περιστατικών που θα μπορούσαν να οδηγήσουν στην αποκάλυψη της ταυτότητας του ανήλικου θύματος πράξης, που υπάγεται στα εγκλήματα κατά της γενετήσιας ελευθερίας και οικονομικής εκμετάλλευσης της γενετήσιας ζωής από την καταγγελία της πράξης έως την έκδοση αμετάκλητης απόφασης» και αφού φυσικά συμβούν όλα αυτά, μετά αναρτώνται όλοι στα μανταλάκια.

Στην παράγραφο 9, αναφέρει «οι πάροχοι υπηρεσιών μέσων επικοινωνίας οφείλουν να μην μεταδίδουν σκηνές φυσικής, λεκτικής ή ψυχολογικής βίας σε όλα τα ενημερωτικά προγράμματα, εάν αυτό δεν είναι αναγκαίο για την ενημέρωση του κοινού για συγκεκριμένο γεγονός». Και ποιος κρίνει το αναγκαίο και το μη αναγκαίο; Και εδώ η απόλυτη κοροϊδία.

Στο άρθρο 10, που αφορά την προσβασιμότητα των ατόμων με αναπηρία στις υπηρεσίες οπτικοακουστικών μέσων. Η αύξηση προσβασιμότητας των ατόμων με αναπηρία προφανώς είναι και αναγκαία και επιβεβλημένη. Το θέμα είναι πώς εξασφαλίζεται η υποχρεωτικότητά της. Μέχρι σήμερα τουλάχιστον, ποτέ και πουθενά δεν έχει διασφαλιστεί. Αναφέρει ότι οι πάροχοι υπηρεσιών μέσων επικοινωνίας οφείλουν να παρέχουν. Δεν τους υποχρεώνει όμως, οφείλουν, αλλά δεν τους υποχρεώνει. Δεν διασφαλίζει δηλαδή, κατά συνέπεια την προσβασιμότητα των ατόμων με αναπηρία.

Στο άρθρο 17, για την ενίσχυση της εθνικής και ευρωπαϊκής παραγωγής οπτικοακουστικών έργων σε συνδυασμό με το άρθρο 50, που αφορά ρυθμίσεις για τις επιχειρήσεις των μέσων μαζικής ενημέρωσης. Στις διατάξεις των δύο αυτών άρθρων γίνεται αναφορά στο 1,5% που όφειλαν μέχρι τώρα τα μέσα μαζικής ενημέρωσης να καταβάλουν για την ενίσχυση του ελληνικού κινηματογράφου. Το σημαντικό που φέρνει το νέο νομοσχέδιο στο χώρο του οπτικοακουστικού και συγκεκριμένα σε ό,τι αφορά στον ειδικό φόρο το 1,5% δηλαδή για τον κινηματογράφο είναι ότι ουσιαστικά ένα μεγάλο μέρος των χρημάτων αυτών περνάει στο εθνικό κέντρο οπτικοακουστικών μέσων και επικοινωνίας, στο γνωστό ΕΚΟΜΕ, αφού οι πάροχοι κατά παραγγελία υπηρεσιών μέσων επικοινωνίας μπορούν να διαθέτουν το 1,5% του συνολικού κύκλου εργασιών τους είτε με τη μορφή παραγωγής οπτικοακουστικών έργων, είτε με αγορά δικαιωμάτων σε υπάρχοντα έργα, είτε δίνοντας το ποσό αυτό στο ΕΚΟΜΕ. Ταυτόχρονα, στο άρθρο 50, εξαιρεί τους παρόχους περιεχομένου περιφερειακής εμβέλειας επίγειας ψηφιακής τηλεόρασης από την υποχρέωση να διαθέτουν αυτό το ποσοστό για την παραγωγή κινηματογραφικών έργων. Όλο, λοιπόν, αυτό το πλαίσιο που διαμορφώνεται πρακτικά σημαίνει, ότι η χρηματοδότηση παύει να αφορά στον ανεξάρτητο δημιουργό και μικρό παραγωγό που έπαιρνε χρηματοδότηση από το ελληνικό κέντρο κινηματογράφου και περνάει στα μεγάλα εγχώρια και ξένα κεφάλαια του οπτικοακουστικού τομέα, δηλαδή, εκεί που δραστηριοποιείται το ΕΚΟΜΕ, όπως τα ελληνικά σίριαλ μεγάλων καναλιών και παραγωγών και στο cash rebate σε ξένα κεφάλαια εταιρειών παραγωγής, που γυρίζουν συμπαραγωγές στην Ελλάδα και όχι μόνο. Ένα δεύτερο συμπέρασμα είναι, ότι επιβεβαιώνονται οι εκτιμήσεις μας, ότι και με τις αλλεπάλληλες αλλαγές που έγιναν από τις προηγούμενες κυβερνήσεις στο ελληνικό κέντρο κινηματογράφου διαρκώς υποβαθμίζεται έναντι του ΕΚΟΜΕ και τα εμπορευματικά χαρακτηριστικά της παραγωγής οπτικοακουστικών έργων εδραιώνουν όλο και περισσότερο τη θέση του σε αυτή.

Και για να μην επανέλθω στο τέλος για το άρθρο 50, συνεχίζω στο ίδιο, σχετικά με τον Ενιαίο Δημοσιογραφικό Οργανισμό Επικουρικής Ασφάλισης και Περίθαλψης, το γνωστό ΕΔΟΕΑΠ. Επιβεβαιώνει, με την αναφορά που κάνει στο άρθρο 86 του ν. 4674/2020, την ενίσχυση με κρατικό χρήμα των επιχειρήσεων έκδοσης εφημερίδων. Χρηματοδοτεί δηλαδή, με κρατικό χρήμα, χρήμα του λαού, τις ασφαλιστικές εισφορές στον ΕΔΟΕΑΠ, σε όσους τηλεοπτικούς σταθμούς χρωστούν στο ταμείο αυτό, όταν οι καναλάρχες έχουν ήδη παρακρατήσει και δεν έχουν αποδώσει τις εισφορές των εργαζομένων, άρα κερδίζουν διπλά τις εισφορές των εργαζομένων και βεβαίως, τις εργοδοτικές εισφορές. Επίσης, τους χαρίζει τα πρόστιμα και τις προσαυξήσεις για χρέη και αυτό για τέσσερα ολόκληρα χρόνια.

Σε σχέση με το άρθρο 18 που αφορά την ελευθερία πρόσβασης στην τηλεοπτική μετάδοση εκδηλώσεων μείζονος σημασίας για την κοινωνία, κατά την άποψή μας ανοίγει το δρόμο για δημιουργία NEWSROOM από τα κανάλια, που σημαίνει μείωση του δημοσιογραφικού προσωπικού, το ίδιο και το άρθρο 19. Θα μοιράζονται μεταξύ τους την κάλυψη του εξωτερικού ρεπορτάζ και θα τα έχουν όλοι, όλα και τα άρθρα 20, 21 και 22 που αφορούν την προώθηση της διανομής και παραγωγής τηλεοπτικών προγραμμάτων.

Τα άρθρα 20 και 21 αφορούν στο ποσοστό των ευρωπαϊκών έργων που πρέπει να προβάλλεται στα τηλεοπτικά προγράμματα. Μάλιστα, τα διαχωρίζει σε ευρωπαϊκά έργα άνω του 50% του συνολικού χρόνου και ευρωπαϊκά έργα παραγωγών που είναι ανεξάρτητοι από τηλεοπτικούς φορείς, τουλάχιστον 10% του συνολικού χρόνου. Επειδή το 80% της διανομής στην Ευρώπη το κατέχουν τα τηλεοπτικά και τα κινηματογραφικά αμερικάνικα προϊόντα, η Ευρωπαϊκή Ένωση με τις διατάξεις των άρθρων της Οδηγίας 16, 17 και 18 να στηρίξει την περαιτέρω ενίσχυση των ευρωπαϊκών μονοπωλίων, έναντι των ανταγωνιστών τους.

Τα άρθρα 20, 21 και 22 δεν κάνουν τίποτα περισσότερο από αυτό. Σε καμία περίπτωση δεν έχουν σχέση με τα λαϊκά συμφέροντα ούτε με την ενίσχυση των μικρών παραγωγών.

Τέλος - δεν θα τα πω όλα, κύριε Πρόεδρε γιατί δεν προλαβαίνω - να πω για την τηλεπώληση των φαρμάκων, το άρθρο 25.

Εδώ γίνεται μια ρύθμιση της αγοράς των φαρμάκων. Παραπέμπει σε ΚΥΑ του 2013, μια ΚΥΑ με 190 άρθρα. Εμείς δεν έχουμε αντίρρηση για την απαγόρευσή τους. Η διαφωνία μας και η αντίδρασή μας έχει να κάνει με το γεγονός ότι πουλιέται το φάρμακο σήμερα ως εμπόρευμα, με ότι αυτό έχει συνέπειες και εδώ «η υποκρισία περισσεύει». Δηλαδή δεν απαγορεύει γενικά τις τηλεπωλήσεις το συγκεκριμένο άρθρο, εδώ μιλάμε όμως για φάρμακο, ακόμα και για θεραπείες που αξιοποιούνται ως εμπόρευμα. Υπάρχουν φάρμακα που έχουν «πεταχτεί» από τις λίστες των φαρμάκων. Τι θα γίνει με αυτά τα φάρμακα; Και πέστε μου, ποια είναι τα όρια της τηλεπώλησης από τη διαφήμιση για παράδειγμα; Βγαίνει για παράδειγμα, μία διαφήμιση και από κάτω ένα τρέιλερ με πολύ ψιλά γράμματα που τρέχει αυτό το τρέιλερ, δεν προλαβαίνει κανείς να το διαβάσει, που λέει ας πούμε ότι «απαγορεύεται γι’ αυτόν, για ‘κείνον, προσέξτε τούτο, προσέξτε εκείνο και τα λοιπά» και κανείς δε προλαβαίνει να διαβάσει αυτό το τρέιλερ. Ποια είναι λοιπόν, η διαφορά της τηλεπώλησης από τη διαφήμιση; Άρα, μιλάμε για μια «κοροϊδία». «Γίνεται χαμός» στα μέσα μαζικής ενημέρωσης. Άλλωστε να μην ξεχνάμε τα «στημένα» συνέδρια που γίνονται, τα ιατρικά στημένα συνέδρια που προωθούν συγκεκριμένα φάρμακα «και πάει λέγοντας».

Λοιπόν, αυτά, κύριε Πρόεδρε, και άλλα είχα να πω. Ορισμένα από αυτά τα είπαμε και στην προχθεσινή συνεδρίαση της Επιτροπής, θα τα πούμε και αύριο κατά τη β΄ ανάγνωση και στην Ολομέλεια, βέβαια.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Δούνια Παναγιώτα (Νόνη), Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Κεγκέρογλου Βασίλειος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, μετά την πρωινή ακρόαση των φορέων περνάμε τώρα στην 3η συνεδρίαση της Επιτροπής μας, που είναι και η κατ’ άρθρον εξέταση του υπό συζήτηση σχεδίου νόμου.

Από το πρώτο μέρος - για να είμαι και εντός του χρόνου - που αφορά την ενσωμάτωση της Οδηγίας 13 / 2010 θα σταθώ σήμερα μόνο στο 17ο άρθρο του σχεδίου νόμου που είναι το 13ο άρθρο της Οδηγίας, το οποίο ορίζει πως οι πάροχοι κατά παραγγελία υπηρεσιών μέσων επικοινωνίας εγκατεστημένοι σε άλλο κράτος - μέλος, εφόσον απευθύνονται σε κοινό εντός της χώρας μας, οφείλουν να συνεισφέρουν οικονομικά κάθε χρόνο ποσό ίσο με (1,5%) ενάμιση τοις εκατό του κύκλου εργασιών τους, το οποίο θα πηγαίνει στην παραγωγή ελληνικών οπτικοακουστικών μέσων, την αγορά δικαιωμάτων και σε κάθε άλλη περίπτωση στον Ειδικό Λογαριασμό του ΕΚΟΜΕ.

Ο λόγος που επέλεξα να σταθώ σε αυτό το άρθρο σήμερα είναι συγκεκριμένος, για να σας θυμίσω πως μήνες πριν το ΜέΡΑ25 μιλούσε και μίλησε για πρώτη φορά για την ανάγκη φορολόγησης των ψηφιακών «κολοσσών» που έχουν καταφέρει έως τώρα να αντλούν κέρδη από τις ψηφιακές υπηρεσίες που παρέχουν στη χώρα μας χωρίς να έχουν καμία φορολογική παρουσία σε αυτήν. Για το λόγο αυτό είχαμε καταθέσει σχετική τροπολογία που θεσμοθετούσε οριζόντια φορολόγηση 4% επί των μεικτών εσόδων της ψηφιακής επιχείρησης στην ελληνική επικράτεια. Το ποσό αυτό θα μπορούσε να πάει στη στήριξη ζωτικών δημόσιων υποδομών και υπηρεσιών, αλλά και κλάδων, κλάδων που από τους οποίους βγάζουν όλες αυτές οι πολυεθνικές τα κέρδη τους και κλάδοι, που έχουν επίσης «χτυπηθεί» εξαιρετικά «βάναυσα» από την πανδημία το τελευταίο διάστημα, την παραγωγή πολιτιστικών προϊόντων, όπως είναι η μουσική, ο κινηματογράφος, το θέατρο, ο χορός, το βιβλίο και ο έντυπος τύπος.

Δυστυχώς, παρότι την καταθέσαμε, η τροπολογία απερρίφθη, δεν μπήκε καν στη συζήτηση και με δεδομένο πως σήμερα συζητάμε ένα νομοσχέδιο που περιλαμβάνει μια διάταξη που έρχεται να φορολογήσει το NETFLIX, γιατί αυτός είναι ο «κολοσσός» για τον οποίο μιλάμε στη συγκεκριμένη περίπτωση και παρότι το ενάμιση τοις εκατό (1,5%) είναι εξαιρετικά χαμηλό, θεωρούμε, ως ΜέΡΑ25, ότι είναι πλέον ώριμη, ήταν και πριν, αλλά τώρα είναι ακόμη περισσότερο, η στιγμή να κάνουμε ένα βήμα στο οποίο έχουν ήδη περάσει και άλλες ευρωπαϊκές χώρες και όχι μόνο ευρωπαϊκές, το Ηνωμένο Βασίλειο, η Γαλλία, η Ιταλία, η Ισπανία για να μείνουμε στην Ευρώπη. Ποιο είναι το βήμα; Η φορολόγηση του FACEBOOK, του AMAZON, NETFLIX,GOOGLE και SPOTIFY, εταιρείες που αποκομίζουν μόνο από τα κέρδη που τους αποφέρουν οι υπηρεσίες που προσφέρουν χωρίς να πληρώνουν καμία, μα καμία φορολογία. Θα καταθέσουμε εκ νέου την τροπολογία στην Ολομέλεια του νομοσχεδίου που συζητάμε σήμερα, ελπίζοντας πως αυτή τη φορά θα βρεθεί η απαραίτητη πολιτική βούληση ώστε να γίνει δεκτή και να στηριχθεί από όλους τους Βουλευτές, καθώς η θεσμοθέτηση της φορολόγησης των φανς δεν είναι μόνο φορολογικό και δημοσιονομικό ζητούμενο, είναι θέμα ισονομίας, δικαιοσύνης και δημοκρατίας.

Πάμε τώρα στο δεύτερο μέρος του νομοσχεδίου.

Με το άρθρο 37 επιδιώκεται η καταγραφή του συνόλου των εγκατεστημένων στην Ελλάδα παρόχων υπηρεσιών μέσων επικοινωνίας.

Το άρθρο 38 έρχεται να ρυθμίσει θέματα σχετικά με τη μεταβίβαση επιχείρησης τηλεοπτικού σταθμού, ενώ το άρθρο 39 προσφέρει τη δυνατότητα άπαξ απαλλαγής φυσιογνωμίας των ραδιοφωνικών σταθμών και των τηλεοπτικών σταθμών της περιφερειακής εμβέλειας μέχρι την έκδοση σχετικής προκήρυξης αδειών.

Το άρθρο 40 έρχεται να «αγγίξει» και να προσπαθήσει να ρυθμίσει θέματα σχετικά με τις μεταβιβάσεις των ραδιοφωνικών σταθμών και την τροποποίηση των εταίρων που απαρτίζουν κάθε μία από αυτές τις επιχειρήσεις.

Το άρθρο 41 αφορά εν πολλοίς στην άδεια παροχής συνδρομητικών υπηρεσιών. Διευκρινίζει ζητήματα ελαχίστου περιεχομένου που θα πρέπει να μεταδίδονται στη νοηματική γλώσσα. Θεωρούμε πως παρότι σε κάθε Ευρωπαϊκή χώρα και σε κάθε χώρα του 21ου αιώνα, η δυνατότητα συνανθρώπων μας, συμπολιτών μας με αναπηρίες να έχουν πρόσβαση στην ενημέρωση και όχι μόνο θα είναι δεδομένη και θα έπρεπε να είναι δεδομένη.

Δυστυχώς, όμως, βλέπουμε πως στη χώρα μας τα βήματα προς αυτήν την κατεύθυνση είναι βήματα χελώνας. Πραγματικά θα πρέπει επιτέλους να προσπαθήσουμε να επικεντρωθούμε και να δούμε πώς μπορούν οι συμπολίτες μας να μην νιώθουν άνθρωποι δεύτερης κατηγορίας και να έχουν πλήρη πρόσβαση σε όλη την επικαιρότητα και σε όλο το ενημερωτικό περιεχόμενο. Από κει και πέρα να μη τους θεωρούμε ανθρώπους που απλώς θα τους δίνουμε ένα ή δύο προγράμματα με τέτοια μορφή, ώστε να μπορούν να το παρακολουθήσουν, αλλά ισότιμα μέλη, όπως και είναι της κοινωνίας.

Το άρθρο 42, έρχεται να τροποποιήσει τον τρόπο καταβολής του υπολειπόμενου οφειλόμενου τμήματος για την δόση της τηλεοπτικής άδειας με την σχεδόν 100% έκπτωση, 98,6% για την ακρίβεια. Δωράκι στους καναλάρχες.

Τα δωράκια συνεχίζονται με το άρθρο 45, που έρχεται να απελευθερώσει τις αμοιβές στην Ε.Ρ.Τ. με το αγαπημένο πρόσχημα της ΝΔ και της νεοφιλελεύθερης αντίληψης της, όταν θυμάται ότι την έχει, αυτό της προσέλκυσης ικανών στελεχών από την αγορά, ώστε να στελεχωθεί η Ε.Ρ.Τ. με τον καλύτερο δυνατό τρόπο. Σίγουρα η Ε.Ρ.Τ. θα πρέπει να είναι ανταγωνιστική, αλλά το να νομοθετείται η απελευθέρωση των αποδοχών του διευθύνοντος συμβούλου και του προέδρου της Ε.Ρ.Τ., του προέδρου και γενικού διευθυντή του ΑΠΕ, αλλά και να προχωράμε στη νομοθέτηση επιπλέον αμειβόμενων ομάδων εργασίας στο ΕΣΡ, δεν είναι εκσυγχρονισμός, είναι ξεκάθαρα τακτοποίηση και βόλεμα των παιδιών της ΝΔ.

Το άρθρο 46, στοχεύει στη θέσπιση προθεσμίας παραγραφής για την επιβολή κυρώσεων από το ΕΣΡ. Θα θέλαμε πραγματικά, πριν τοποθετηθούμε εκτενέστερα στην επόμενη συνεδρίαση, να έχουμε λεπτομέρειες και την ακριβή περιγραφή των λόγων που ώθησαν την Κυβέρνηση στη νομοθέτηση και στην πρόβλεψη της συγκεκριμένης διάταξης, ώστε να έχουμε ξεκάθαρες απαντήσεις και να μπορέσουμε και εμείς να τοποθετηθούμε εξίσου ξεκάθαρα.

Το άρθρο 47, τροποποιεί τον ιδρυτικό νόμο της Ε.Ρ.Τ., αναφορικά με το ανταποδοτικό τέλος, κλείνοντας ξεκάθαρα το μάτι - και εδώ έχουμε ένα άλλο κεκαλυμμένο δωράκι - στους προμηθευτές ηλεκτρικής ενέργειας.

Με το άρθρο 48, ο Υπουργός θεωρητικά και το επιτελείο του προσπαθεί να ρυθμίζει θέματα κινητικότητας του προσωπικού της Ε.Ρ.Τ.. Ουσιαστικά, όμως, δεν ρυθμίζει την κινητικότητα, αλλά στερεί την κινητικότητα, το δικαίωμα αυτό από τους εργαζόμενους στην Ε.Ρ.Τ.. Φυσικά, θα αναμένουμε με εξαιρετικό ενδιαφέρον να δούμε και τον τρόπο πρόσληψης, τις αμοιβές και τις συμβάσεις των ειδικών νομικών συμβούλων που περιγράφονται επίσης στο παρόν άρθρο.

Το άρθρο 49, σκοπεύει να επιτύχει την ισότιμη μεταχείριση από πλευράς χρόνου θητείας τόσο των οριζόμενων μελών ανεξάρτητων αρχών με πλήρη εξαετή θητεία όσο και των διορισθέντων εν μέσω θητείας άλλου μέλους.

Το άρθρο 50, εισάγει ρυθμίσεις που στοχεύουν στη μείωση των οικονομικών επιπτώσεων της παρατεταμένης οικονομικής δυσπραγίας στους περιφερειακούς τηλεοπτικούς σταθμούς και τις εφημερίδες. Είναι δεδομένο πως η βιωσιμότητα των μέσων μαζικής ενημέρωσης, ειδικά των περιφερειακών, γιατί οι συμπολίτες μας που ζουν στην περιφέρεια αρκετά συχνά επιλέγουν τους τοπικούς σταθμούς και τις τοπικές εφημερίδες για την ενημέρωσή τους, είναι σίγουρη. Όμως, θα πρέπει γι’ αυτό ακριβώς το λόγο να δούμε, να εκπονηθεί και να καθίσουμε όλοι μαζί να συζητήσουμε, ώστε να δημιουργηθεί ένα ολιστικό και περιεγραμμένο και ολοκληρωμένο σχέδιο αντιμετώπισης των επιπτώσεων της δυσπραγίας των τελευταίων ετών. Αυτό δεν είναι κάτι που μπορεί να γίνει με αποσπασματικές νομοθετικές πρωτοβουλίες ή δωράκια στους ολιγάρχες.

Κυρίες και κύριοι συνάδελφοι, διατρέχοντας όλο το δεύτερο μέρος του νομοσχεδίου, βλέπει κανείς τη διάχυτη προσπάθεια της ΝΔ να συνεχίσει να έχει συμμάχους, της κάνοντας δώρα στα συστημικά κανάλια και την ολιγαρχία, αλλά και σε εκείνους που τη στηρίζει προσπαθεί επίσης, να τους έχει ικανοποιημένους, όπως είναι τα μέλη του ΕΣΡ και άλλα στελέχη που θα έρθουν να προκύψουν.

Δυστυχώς, έτσι δημιουργείται ένα κλίμα και ένα καθεστώς παραπληροφόρησης. Γιατί όταν δεν υπάρχει πολυφωνία στην ενημέρωση, η παραπληροφόρηση θεριεύει και καλύπτει τα πάντα. Δεν είναι τυχαίο εξάλλου το γεγονός πως αν κάποιος προσπαθήσει να ενημερωθεί από τα κρατικοδίαιτα μέσα μαζικής ενημέρωσης, θα σχηματίσει μία εντελώς διαφορετική εικόνα της πραγματικότητας από αυτήν που υφίσταται. Δεν είναι τυχαίο ότι για την πρόσφατη επίσκεψη του Πρωθυπουργού στην Ικαρία, είχαμε αντιδράσεις από ξένες εφημερίδες, ενώ εγχώρια δεν ακούσαμε τίποτα, παρά μόνο από κάποιες ακόμη πραγματικές φωνές ενημέρωσης.

Με τη στόχευση, λοιπόν, του να είναι ικανοποιημένα τα δικά της παιδιά, η ΝΔ, προχωρά στο να χαρίσει τη φετινή δόση των τηλεοπτικών αδειών, αλλά και να δώσει το πράσινο φως για τις υψηλές επιπλέον αμοιβές που είπαμε παραπάνω. Αμοιβές, που είναι προκλητικές, όχι μόνο γιατί αφήνονται στη διακριτική ευχέρεια του εκάστοτε αρμόδιου υπουργού, αλλά γιατί ζούμε σε μία περίοδο που η πανδημία έχει γονατίσει το σύνολο της οικονομίας χωρίς να έχει αφήσει κανένα μα κανένα κλάδο ανεπηρέαστο, από το λιανεμπόριο μέχρι την εστίαση, από τον πρωτογενή τομέα μέχρι τον τουρισμό. Ζούμε σε μία περίοδο όπου η πλειοψηφία των συμπολιτών μας αγωνιά για την καθημερινότητα και το βιοπορισμό και αγωνιά για να καλύψει ο κάθε συμπολίτη μας τα έξοδα της οικογένειάς του. Αντί, λοιπόν, η Κυβέρνηση να επικεντρωθεί στη στήριξη των αδύναμων και των ανθρώπων που έχουν ανάγκη στήριξης επιλέγει τη συγκεκριμένη περίοδο να νομοθετήσει επιπλέον αμοιβές σε στελέχη της Ε.Ρ.Τ., του ΑΠΕ και το ΕΣΡ. Δυστυχώς, έχουμε στα χέρια μας ένα ακόμη σχέδιο νόμου που προσπαθεί να έχει ικανοποιημένους εκείνους που στηρίζουν τη ΝΔ, με αύξηση των αμοιβών των δικών τους παιδιών, με εξυπηρέτηση στις εγχώριες ολιγαρχίες που διαχειρίζονται τα μέσα μαζικής ενημέρωσης, με δώρα και άλλες διευκολύνσεις.

Κυρίες και κύριοι συνάδελφοι κλείνω με αυτή τη φράση, το μόνο σίγουρο είναι πως θύμα της πολιτικής σας, που σίγουρα σας εξυπηρετεί, όμως θα είναι οι πολίτες, θα είναι η πολυφωνία, η ενημέρωση και η ίδια η δημοκρατία. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Συζητάμε σήμερα, κυρίες και κύριοι συνάδελφοι, κύριε Υπουργέ, επί των άρθρων του σχεδίου νόμου της Κυβέρνησης, που αφορά τα μέσα μαζικής ενημέρωσης, τα κανάλια πανελλαδικής εμβέλειας, τις εφημερίδες εθνικής και περιφερειακής εμβέλειας, την ενσωμάτωση Ευρωπαϊκής Οδηγίας για τα οπτικοακουστικά και άλλες διατάξεις. Ποια είναι, όμως, η συγκυρία που συζητάμε αυτό το νομοσχέδιο; Οι πολίτες που μας παρακολουθούν να νομοθετούμε για τα μέσα μαζικής ενημέρωσης, τι βιωματική άποψη έχουν από την ποιότητα της ενημέρωσης;

Ας μιλήσουμε, λοιπόν, για ανεξαρτησία των ΜΜΕ, για τη διαφάνεια και το αγαθό της ενημέρωσης με ένα παράδειγμα των τελευταίων ημερών, αν όχι ωρών, το ταξίδι του Πρωθυπουργού κ. Μητσοτάκη στην Ικαρία. Αφού ανακοινώνει ότι κλείνει το λιανεμπόριο, την εστίαση, το take away για το Σαββατοκύριακο - πράγμα που το πήρε πίσω - και τους πολίτες στα σπίτια τους από τις 6 η ώρα το απόγευμα για τα Σαββατοκύριακα, ανακοινώνει τριήμερο στην Ικαρία, δήθεν να εποπτεύσει τους εμβολιασμούς, ενώ την ίδια στιγμή η Ευρώπη είναι στα κάγκελα με τις φαρμακοβιομηχανίες που καθυστερούν τα εμβόλια. Ακόμη, πλήθος πολιτών αποδοκιμάζει την πολιτική του σε συγκεντρώσεις διαμαρτυρίας και δεν φτάνει μόνο αυτό, αλλά παραβιάζει τα μέτρα ο Πρωθυπουργός που ο ίδιος επέβαλε. Ως άλλος Λουδοβίκος αυτοεξαιρείται και τραπεζώνεται με πλήθος ατόμων σε βεράντα σπιτιού βουλευτή του.

Είναι η απόλυτη αλαζονεία, η απόλυτη αίσθηση, ότι ο νόμος είναι για την πλέμπα και ότι η ηγεσία εξαιρείται. Είναι ασέβεια να επιβάλλεις σκληρά μέτρα, που δεν έχεις εξηγήσει την αναγκαιότητά τους επιστημονικά, όπως η απαγόρευση κυκλοφορίας μετά τις 6 τα σαββατοκύριακα και ταυτόχρονα, να κάνεις φαγοπότι, με τριάντα και σαράντα κομματικά στελέχη, με κλειστή την εστίαση και τον κόσμο κλεισμένο στα σπίτια. Ντράπηκε και η ντροπή, για λογαριασμό του κυρίου Μητσοτάκη. Δεν είναι ηγεμόνας και όλοι οι υπόλοιποι είναι υπήκοοι του. Να έρθει να απολογηθεί, λοιπόν, στην επίκαιρη ερώτηση που κατέθεσε ο πρόεδρος του ΣΥΡΙΖΑ Αλέξης Τσίπρας στη Βουλή, να απολογηθεί ενώπιον της εθνικής αντιπροσωπείας. Δεν έχει δικαίωμα να κρυφτεί. Σε άλλες χώρες έχουν πέσει κεφάλια πολιτικών, για αντίστοιχα ατοπήματα. Γίνεται σάλος στα social media, κυκλοφορεί βίντεο, οι πολίτες είναι καταβεβλημένοι ψυχολογικά και οικονομικά, από την διαχείριση της πανδημίας, εξοργίζονται με την απίστευτη προσβολή και ποια είναι η κάλυψη από τα ΜΜΕ; Προπαγάνδα που θυμίζει άλλες εποχές.

Η είδηση έχει παίξει μόνο στο κανάλι OPEN, δύο μέρες τα άλλα καλά κανάλια την θάβουν και έκαναν λόγο για θερμή υποδοχή τα άλλα μέσα, του Πρωθυπουργού στην Ικαρία. Η δε Ε.Ρ.Τ., έπαιξε τη μισή ανακοίνωση του ΣΥΡΙΖΑ για το γεγονός και είναι περίεργο, πως παίζει η ανακοίνωση του κόμματος της αξιωματικής αντιπολίτευσης και μάλιστα μισή, όταν δεν έχει παίξει την είδηση. Σε τι βγάζει ανακοίνωση ο ΣΥΡΙΖΑ; Την είδηση δεν την έπαιξε η Ε.Ρ.Τ.. Το ίδιο έγινε και με την παραίτηση Λιγνάδη από το Εθνικό Θέατρο. Δηλαδή, πραγματικά, είναι ντροπή για τη δημόσια τηλεόραση, να έχει καταντήσει ένα κομματικό όργανο. Μεταφέρετέ την, αν είναι, στο Μοσχάτο να τελειώνουμε, να παίρνει απευθείας τις οδηγίες. Ποιο είναι το πρότυπο σας αλήθεια στην ενημέρωση; Η Bόρεια Κορέα και η Τουρκία, είναι το πρότυπό σας στο ζήτημα της ενημέρωσης; Ευτυχώς, όμως, υπάρχει ο διεθνής Τύπος, αν και την τελευταία φορά που ενημερωνόμαστε, κύριε Υπουργέ, από το διεθνή Τύπο, τα πράγματα δεν ήταν καλά στη χώρα. Σήμερα, η Kυβέρνηση έχει γίνει διεθνώς ρεζίλι, παγκοσμίως, από τον Guardian, από τους New York Times, από το Politiko, περνούν γενεές δεκατέσσερις τον κύριο Μητσοτάκη, για απαράδεκτη συμπεριφορά. Οι Γερμανοί δημοσιογράφοι λένε, ότι με μία τέτοια συμπεριφορά στη Γερμανία, αντίστοιχη, θα είχε γίνει χαμός.

Εδώ στην Ελλάδα τα κανάλια έκαναν ρεπορτάζ για τους πολίτες, για το πώς εφαρμόζονται τα μέτρα το Σαββατοκύριακο και όταν τους έλεγαν κάτι, πηγαίνετε να δείτε τι γίνεται στην Ικαρία, τότε ειρωνεύονταν τους πολίτες οι δημοσιογράφοι. Αυτά είδαμε. Ο Economist σε άρθρο του, έχει καταστήσει την Ελλάδα στην κατηγορία floid democracy, δηλαδή, προβληματική δημοκρατία, ενώ η Ελλάδα κατατάσσεται τρίτη από το τέλος στην Ευρωπαϊκή Ένωση των 27, σε μελέτη των Ρεπόρτερ χωρίς Σύνορα, για λογαριασμό του Ευρωπαϊκού Κοινοβουλίου. Ο παλαιοκομματισμός, που πιστά ακολουθεί η Νέα δημοκρατία, ευθύνεται σε τεράστιο βαθμό, για αυτήν την κατάσταση διαχρονικά.

Τι σχέση έχουν όλα τα παραπάνω, με το σημερινό σχέδιο νόμου. Κατά τη γνώμη μου, απόλυτη. Είναι ένα νομοσχέδιο, που στην όλη φιλοσοφία του, επιτείνει την αλληλεξάρτηση των ΜΜΕ από την εκτελεστική και νομοθετική εξουσία. Η αλήθεια είναι, ότι αν δεν σας στήριζαν λυσσαλέα τα ΜΜΕ, η κυβέρνηση θα είχε, ήδη, πέσει και το γνωρίζει αυτό. Και γι’ αυτό συνεχίζετε να νομοθετείτε κατά παραγγελία. Τα δύο βασικά άρθρα 41 και 43, παρά τις υποχωρήσεις, χαρίζετε τη δόση των 3,5 εκατομμυρίων, ενώ ανοίγετε κερκόπορτα 360 απολύσεων μόνιμου προσωπικού στα κανάλια, καθώς μειώνετε τον ελάχιστο αριθμό εργαζομένων, από τα 400 στο 340.

Ταυτόχρονα, τα γαλάζια στελέχη, τη διοίκηση της Ε.Ρ.Τ. του ΑΠΕ-ΜΠΕ με διάταξη, ανεβάζουν τους μισθούς τους, στα επίπεδα του Αρεοπαγίτη. Ταυτόχρονα, τους δίνετε την εξουσία για όλες τις υπηρεσιακές μεταβολές, να αποφασίζει το διορισμένο Δ.Σ. Αυτό ενισχύει τη δυνατότητα για ρουσφέτι, ενώ ο εργαζόμενος δεν έχει δικαίωμα για μια μετάταξη, παραδείγματος χάριν, αλλά πρέπει να προσκυνήσει στη διοίκηση.

Ο κύριος Λιβάνιος, στην προηγούμενη συνεδρίαση, με μία σχετικοποίηση, μια πλασματική εικόνα, μας είπε ότι ο ΣΥΡΙΖΑ έκανε δωράκια στα Μέσα Μαζικής Ενημέρωσης, επειδή έφερε το πρόγραμμα ενίσχυσης του Τύπου που περνάει κρίση, ως πυλώνα δημοκρατίας. Μας είπατε για τη μείωση του φόρου διαφήμισης, όταν μόνο η κυβέρνηση ΣΥΡΙΖΑ εισέπραττε εκατομμύρια από το φόρο διαφήμισης. Μόνο που δεν μας είπατε ότι τα ΜΜΕ είναι φιλο ΣΥΡΙΖΑ. Μόνο αυτό δεν ακούσαμε, κύριε Λιβάνιε, ότι τα ΜΜΕ είναι φιλο ΣΥΡΙΖΑ και κάνουμε δώρα, εν πάση περιπτώσει, όλα αυτά τα χρόνια. Και τον πιο φανατικό οπαδό της Νέας Δημοκρατίας, δεν μπορείτε να πείσετε με αυτό το επιχείρημα.

Ακούσαμε σήμερα τους φορείς και τον εκπρόσωπο των καναλαρχών, τον κύριο Κυριακόπουλο, να υπερασπίζεται το νομοσχέδιο, θερμότερα από τον Εισηγητή σας. Μας είπε ότι τα κανάλια δεν έχουν λάβει στήριξη από την Κυβέρνηση, ούτε με επιστρεπτέες προκαταβολές. Βεβαίως. Αυτά είναι για τη μεσαία τάξη, για την εστίαση, για το λιανεμπόριο. Τα κανάλια, πήραν 22 εκατομμύρια απευθείας ρευστό από τη λίστα Πέτσα και ετοιμάζονται και για άλλα. Μακάρι να ήσασταν τόσο γαλαντόμοι και στα μέτρα στήριξης που αφορούν τους πολίτες.

Για τα υπόλοιπα άρθρα, τα ανέφερε πολύ αναλυτικά η Εισηγήτρια μας η Νατάσα Γκαρά. Εγώ θα ήθελα να επικεντρωθώ και σε μερικά άρθρα, που ίσως δεν φωτίστηκαν επαρκώς ως τώρα. Η αναστολή δημοπράτησης των αδειών, για τα περιφερειακά κανάλια και τους ραδιοσταθμούς για το 2023, υποκρύπτει και σκοπιμότητα, κατά τη γνώμη μου, και πολιτική δειλία. Εμείς, επιβάλαμε τη νομιμότητα με το διαγωνισμό για τα πανελλαδικής εμβέλειας κανάλια. Εσείς γιατί διστάζετε, γιατί το αφήνετε για το 2023, που θεωρητικά είναι συνταγματικά κατοχυρωμένα, με βάση το Σύνταγμα, προεκλογική χρονιά; Γιατί δεν προχωράτε με βάση τις διατάξεις του 4339, να μη συνεχιστεί αυτό το προσωρινό καθεστώς λειτουργίας;

Με το άρθρο 53, καταργούνται τα άρθρα 1 έως 11 του 4487/2017, το ηλεκτρονικό σύστημα διάθεσης τηλεοπτικού χρόνου. Για ποιο λόγο καταργείται αυτό, όταν στο νομοσχέδιο εκείνο είχε συζητηθεί στους φορείς και είχαν όλοι αποδεχτεί ότι θα εφαρμόσουν αυτή την πλατφόρμα. Δεν δώσατε καμία εξήγηση. Με την κατάργηση αυτών των άρθρων, καταργείτε, στην ουσία, ολόκληρο το σύστημα διάθεσης του τηλεοπτικού χρόνου.

Στο άρθρο 17, το κρίσιμο για την Ευρωπαϊκή Οδηγία, η ετήσια οικονομική συνεισφορά των πλατφορμών που είναι εγκατεστημένες στο εξωτερικό, δηλαδή, του 1,5% του κύκλου εργασιών που αφορά στην δραστηριότητα στην Ελλάδα, είναι από τα χαμηλότερα στην Ευρώπη. Με ποια κριτήρια καταλήξατε στο 1,5%; Γιατί δεν μπορούσε να φτάσει το 4% ή 5%, δίνοντας πραγματική ώθηση στην παραγωγή ελληνικών οπτικοακουστικών έργων; Μας είπατε ότι θα το επωμιστεί, κύριε Λιβάνιε, ο ίδιος τελικός καταναλωτής. Είναι ψέμα, καθώς οι πλατφόρμες έχουν φιξ τιμές στα πακέτα, παγκοσμίως, δεν αλλάζουν ανά χώρα. Όπου και να πάτε στο Netflix το μήνα θα πληρώσουν το ίδιο. Είναι λάθος αυτό που λέτε.

Επίσης, γιατί πηγαίνει στο EKOME. Ακούσαμε το Κέντρο Κινηματογράφου. Δεν είμαστε ενάντια στο ΕΚΟΜΕ, απλά το ΕΚΟΜΕ είναι ένα χρηματοδοτικό εργαλείο, το οποίο στηρίζεται ήδη και έχει χρηματοδότηση από το Πρόγραμμα Δημοσίων Επενδύσεων, πολύ σωστά, και το στηρίζετε και εσείς και το συνεχίζετε το ΕΚΟΜΕ. Αλλά δώστε αυτά τα λεφτά από τη φορολόγηση των πλατφορμών, στο Κέντρο Κινηματογράφου, να παράξει πολιτική και να δώσει διέξοδο στους ανθρώπους του καλλιτεχνικού χώρου και της δημιουργίας για τον κινηματογράφο. Τα υπόλοιπα θα τα πούμε στην επόμενη συνεδρίαση και στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα δώσω τον λόγο στον Ειδικό Αγορητή του Κινήματος Αλλαγής, τον κ. Βασίλειο Κεγκέρογλου. Ο κ. Κεγκέρογλου ήταν στην Ολομέλεια, όπως είπαμε, γιατί είχε επίκαιρες ερωτήσεις. Νομίζω, είναι και εκ των πρωταθλητών στην κατάθεση επίκαιρων ερωτήσεων και στην άσκηση κοινοβουλευτικού ελέγχου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Είναι γεγονός, ότι το προηγούμενο διάστημα, μας απασχόλησε έντονα το θέμα του ρόλου των Μέσων Μαζικής Επικοινωνίας, ως θεσμών που μπορούν να συμβάλλουν στην πολυφωνία, στην ενημέρωση και εντέλει στη δημοκρατία. Υπήρξαν, όχι μόνο ενστάσεις, αλλά και καταγγελίες, για την ακολουθούμενη πολιτική. Και βέβαια, η Κυβέρνηση δεν κατάφερε να αιτιολογήσει, την κατανομή των ποσών που διατέθηκαν, για την αναγκαία, ενημερωτική, διαφημιστική καμπάνια για τον Covid, τον τρόπο κατανομής και βεβαίως, την εξαίρεση των περιφερειακών και τοπικών μέσων.

Ο κ. Πέτσας, όλο το προηγούμενο διάστημα, επαναλάμβανε την ανάγκη της ενημέρωσης και της στήριξης, αλλά χωρίς να απαντάει στα ερωτήματα, που έχουν να κάνουν με τη διαφάνεια, τα κριτήρια και τους συγκεκριμένους στόχους, που περίμενε να πετύχει μέσα από αυτή την ενημέρωση. Το γενικότερο θέμα, που έχει να κάνει με τον τρόπο που οι κυβερνήσεις αντιμετωπίζουν τα ΜΜΕ, νομίζω ότι είναι ευρύτερο. Και εδώ η Κυβέρνηση της Νέας Δημοκρατίας δεν μπορεί να έχει ως άλλοθι τη διαχείριση των μέσων την περίοδο του ΣΥΡΙΖΑ. Η περίοδος εκείνη, πραγματικά, και για την ίδια την κυβέρνηση τότε, ήταν μια χείριστη διαχείριση. Επιλογές χειραγώγησης των μέσων, πρωτόγνωρες διαδικασίες, μέχρι και σε κελιά έκλεισαν ανθρώπους, γιατί τότε θα ήταν διαφανής, λέει, ο διαγωνισμός. Λες και οι απέξω δεν μπορούσαν να κάνουν, αν ήθελαν, αυτά τα οποία υπονοούσε η κυβέρνηση, ότι αποσιώπησε με το να τους κλείσει σε κελιά.

Το αποτέλεσμα ήταν να ανοίξει διάπλατα το δρόμο σήμερα, χωρίς θεσμική κατοχύρωση, χωρίς ισχυρούς θεσμούς στην κυβέρνηση της Νέας Δημοκρατίας να χειρίζεται τα μέσα και να λέει «μα και εσείς τα ίδια κάνατε» ή «με τις διαδικασίες τις προηγούμενες γίνονται όλα αυτά».

Εδώ, λοιπόν, χρειάζεται μία ειλικρινής συζήτηση από όλους. Η Κυβέρνηση οφείλει να αλλάξει πολιτική στο θέμα των μέσων μαζικής επικοινωνίας, με την έννοια ότι η μονοφωνία, την οποία επιδιώκει, 90% Κυβέρνηση και 10% ΣΥΡΙΖΑ και οι υπόλοιποι άφαντοι, αυτή η μονοφωνία δεν μπορεί να είναι σε καλό της χώρα, σε καλό της κοινωνίας, αλλά ούτε και σε καλό της ίδιας της Κυβέρνησης. Γιατί ο έλεγχος, η κριτική και βεβαίως, το ξεχωρίζω από τον λαϊκισμό και την ακραία μορφή αντιπαράθεσης, βοηθάει στο να έχουμε καλύτερα αποτελέσματα για τη χώρα. Μια καλή κυβέρνηση μπορεί να γίνει καλύτερη αν έχει μια εξίσου καλή αντιπολίτευση και μια αντιπολίτευση, η οποία μπορεί να ασκήσει τα καθήκοντά της. Αλλά όχι να φιμώνεται. Αυτό είναι όμως ζήτημα που πρέπει να το δούμε και σε συνδυασμό με το ΕΣΡ, το οποίο δυστυχώς, φαίνεται να είναι παρατηρητής των γεγονότων και να συνεχίζει.

Πρώτη μου παρατήρηση ήταν ποιες είναι οι προτάσεις του ΕΣΡ, για να εξαλειφθούν όλα εκείνα τα αρνητικά που μας είπε εδώ ο Πρόεδρος ότι υπάρχουν και δεν μπορεί να κάνει τη δουλειά του. Ποιες προτάσεις κατέθεσε και αν περιλαμβάνονται στο νομοσχέδιο - απλά πράγματα - για να μπορεί να κάνει τη δουλειά του το ΕΣΡ, που σήμερα δεν γίνεται, τουλάχιστον στο βαθμό που θα θέλαμε και το δείχνει το αποτέλεσμα.

Ταυτόχρονα, πρέπει να αναγνωρίσουμε στο νομοσχέδιο αυτό ότι για πρώτη φορά έρχονται κάποιες ρυθμίσεις θετικές. Βεβαίως, είναι Οδηγία ευρωπαϊκή, όλο το πλαίσιο το οποίο αναφέρει για την απαγόρευση υποκίνησης μέσω των οπτικοακουστικών μέσων σε βία ή μίσος κατά των κοινωνικών ομάδων ή η τέλεση τρομοκρατικών εγκλημάτων και τα λοιπά. Είναι πολύ σημαντικό ότι αυξάνεται η προσβασιμότητα των ατόμων με αναπηρία στις υπηρεσίες οπτικοακουστικών μέσων, με την ενίσχυση των εργαλείων, όπως είναι η νοηματική, όπως είναι ο υποτιτλισμός και η θέσπιση διαδικασίας λογοδοσίας των παρόχων. Είναι θετικά αυτά, είναι η θετική όψη του νομοσχεδίου. Ενισχύει την προστασία της σωματικής, της ψυχικής και της ηθικής ανάπτυξης των ανηλίκων από κατάλληλο περιεχόμενο. Σε ποιο βαθμό τα προβλέπει και σε ποιο βαθμό θα υλοποιηθούν είναι ένα άλλο ζητούμενο. Είναι όμως και θετικές οι αναφορές και θετικές οι επιδιώξεις, διότι ζούμε αυτή την περίοδο αποκαλύψεις και φαινόμενα για πράγματα που έχουν γίνει βεβαίως από χθες μέχρι κάποια χρόνια και όλο αυτό θα πρέπει να δούμε και πώς μέσα από τα μέσα μαζικής επικοινωνίας συμβάλουμε για την αντιμετώπιση του.

Εμείς για την αποτροπή υπηρεσιών διαμοιρασμού, υποκίνησης σε βία ή μίσος, σε τέλεση άλλων εγκλημάτων, σε ακραίες συμπεριφορές κοινωνικές, θα είμαστε θετικοί σε κάθε ρύθμιση, ακόμα και αν φαίνεται αυστηρή.

Να έρθω στο άρθρο 4 και σε ορισμένα επιμέρους άρθρα του νομοσχεδίου για να κάνω συγκεκριμένες προτάσεις. Στο άρθρο 4, προβλέπεται με την ενσωμάτωση της Οδηγίας ότι θα υπάρχει δυνατότητα αναμετάδοσης στην Ελλάδα υπηρεσιών οπτικοακουστικών μέσων προερχόμενων από άλλα κράτη - μέλη της Ευρωπαϊκής Ένωσης, ως κατοχυρώνεται πλέον ως ελεύθερη, με προϋποθέσεις βεβαίως, στην κάθε χώρα, που βάζει η Ευρωπαϊκή Ένωση εχέγγυα και δυνατότητα παρέμβασης εάν δεν τηρούνται οι κανόνες. Υπάρχει ένα κενό και έχω επιστολές - πιστεύω ότι τις έχετε και εσείς - που αναφέρονται όχι τόσο σε αυτά που γράφει το άρθρο 4 και συνολικά το νομοσχέδιο για αυτό το σύστημα το καινούργιο, αλλά στον τρόπο με τον οποίο θα υλοποιείται. Παράδειγμα, με ρώτησαν και δεν ήξερα να απαντήσω, μέσω Digea θα εκπέμπει και αυτός ο πάροχος περιεχομένου ή μέσω του μπουκέτου της Ε.Ρ.Τ.; Είναι ένα ζητούμενο. Θα καταθέσω έγγραφο που αναφέρεται σε αυτό το έλλειμμα, προκειμένου να το εξετάσετε, κύριε Υπουργέ και το επόμενο διάστημα να δούμε, στις επόμενες συνεδριάσεις αύριο και στην Ολομέλεια, εάν υπάρχει ανάγκη να ρυθμιστεί. Θα πρέπει Βεβαίως, να μας πείτε, θα υπάρξει τίμημα που θα πληρώνουν αυτοί; Θα πληρώνουν κάτι αντίστοιχο δηλαδή, με τους αδειοδοτημένους σταθμούς στην Ελλάδα ή αφού η Ευρωπαϊκή Ένωση τους λέει ότι τους αδειοδότησε στην άλλη χώρα της Ευρωπαϊκής Ένωσης, αυτό καλύπτεται και είναι μόνο το κόστος αναμετάδοσης; Είναι θέματα τα οποία πρέπει να τα δούμε. Τι προσωπικό θα έχουν. Τι προσωπικό υποχρεούνται να έχουν στην Ελλάδα, ποσοστό αυτού που έχουν τα άλλα κανάλια;

Είναι θετικά σημαντικό στο άρθρο 17 ότι οι πάροχοι κατά παραγγελία υπηρεσιών μέσων επικοινωνίας πρέπει να διασφαλίζουν ότι οι κατάλογοι τους περιλαμβάνουν ευρωπαϊκά έργα, σε ποσοστό τουλάχιστον 30%, ενώ μέχρι σήμερα, δεν οριζόταν κάτι τέτοιο. Οι πάροχοι κατά παραγγελία υπηρεσιών μέσων επικοινωνίας, εγκατεστημένοι σε άλλο κράτος-μέλος εφόσον απευθύνονται ειδικά σε κοινό εντός της Ελλάδας οφείλουν να συνεισφέρουν οικονομικά κάθε χρόνο κατά ποσό ίσο με αυτό του κύκλου εργασιών τους στην Ελλάδα και αυτό το θεωρούμε ως θετικό γεγονός.

Στο δεύτερο μέρος του νομοσχεδίου, μετά δηλαδή την Οδηγία, αρχίζουν και τα προβλήματα - μάλλον και στο πρώτο έχει προβλήματα, αλλά τα πιο σημαντικά προβλήματα. Περιλαμβάνει επίμαχες ρυθμίσεις που αναδείχθηκαν και από τη συζήτηση που είχαμε το πρωί με τους εκπροσώπους των φορέων, λύνονται βεβαίως, κάποια θέματα για τα οποία αδιαφορούσε 18 μήνες η Κυβέρνηση και πριν την πανδημία όπως και η προηγούμενη, κάποια επιμέρους ζητήματα, αλλά δεν αντιμετωπίζει το συνολικό θέμα των μέσων των περιφερειακών και των τοπικών. Θα αναφερθώ πιο κάτω. Όμως θέλω εδώ να πω ότι στο άρθρο 41, μπορεί να είμαστε σύμφωνοι με το πνεύμα της παραγράφου 1, που αναφέρεται στον συνυπολογισμό στα κριτήρια των ήδη αδειοδοτημένων νομίμως καναλιών και να υπάρχει σε αυτό το πνεύμα μία συμφωνία. Αλίμονο εάν αυτός που ήδη έχει κάνει επενδύσεις, έχει αδειοδοτηθεί νομίμως, δεν λαμβάνεται υπόψη. Είναι σαν μην λαμβάνεται υπόψιν η εμπειρία ενός εργαζομένου ή αντίστοιχα και η ανεργία του.

Όμως, δεν συμφωνούμε με την ρύθμιση παρακάτω που αφορά στα ζητήματα που έχουν να κάνουν με το ποσοστό των εργαζομένων, ρύθμιση, που ήρθε βελτιωμένη, όπως είπαν και οι εκπρόσωποι των εργαζομένων, σε σύγκριση με αυτή που είχαμε δει στη διαβούλευση, αλλά μπαίνει σε ένα θέμα που λόγω με αφορμή το COVID, αλλάζει, αλλά αλλάζει μονίμως και στο διηνεκές. Δεν αναφέρεται στη δυνατότητα αναστολής αυτήν την περίοδο ενός αριθμού εργαζομένων, όπως γίνεται στον υπόλοιπο οικονομικό τομέα. Αναφέρεται στη μείωση στο διηνεκές μιας υποχρέωσης.

Για αυτό, πρότεινα το πρωί να εξετάσουν και οι ίδιοι οι ενδιαφερόμενοι μία καθαρή λύση. Να ξεχωρίσουμε ποια είναι τα ζητήματα που λόγω πανδημίας θα πρέπει ασφαλώς να ληφθούν υπόψιν και να στηριχτούν, στο βαθμό που αυτό είναι κοινωνικά δίκαιο και συμβάλλει στην ενημέρωση και άρα, στη δημοκρατία τα μέσα μαζικής επικοινωνίας, αν γίνει με τους τρόπους που λέμε. Άλλο είναι αυτό να το εξετάσουμε χωριστά και χωριστά να δούμε και να αξιολογήσουμε προϋποθέσεις που αναφέρονται σε προηγούμενους νόμους και αφορούν τη λειτουργία των καναλιών. Εμείς, παραδείγματος χάριν, δεν θα λέγαμε όχι στο να υπάρχει κενό στο 2020. Στο 2020 δηλαδή, να μην πληρώσουν καθόλου το μηνιαίο μίσθωμα και να μετατεθεί τα επόμενα χρόνια, να μετατεθεί ακόμα και ένα χρόνο. Αντί να είναι 10, ουσιαστικά θα είναι 11 χρόνια η λειτουργία τους. Αυτό θα ήταν μια ρύθμιση, η οποία δεν θα ζημίωνε τα δημόσια οικονομικά και ταυτόχρονα, να δούμε πώς εξετάζουμε τις περιπτώσεις της στήριξης είτε με αναστολή είτε με προγράμματα εργασίας - αναφέρθηκαν οι εκπρόσωποι σε προγράμματα επιδοτούμενα και ασφαλιστικών εισφορών και άλλα - προκειμένου να τα δούμε.

Θεωρώ, δηλαδή, ότι είναι πιο καθαρές οι λύσεις και δεν τις βάζουν και στο παιχνίδι. Εάν, όμως, επιμείνετε στην ανάγκη να περπατήσει η λύση με τις επενδύσεις, τις οποίες πρέπει να ξεχωρίσετε ποιες είναι πραγματικές και όχι σε κάποια σίριαλ, τα οποία, θεωρούνται ότι είναι στα όρια ότι ωφελούν τον τόπο. Αν το βάλετε να κάνετε προβλέψει στον ίδιο νόμο να είναι για όλες τις επιχειρήσεις. Και οι μικρές επιχειρήσεις κάνουν επενδύσεις, να τους αφαιρούνται από τον φόρο. Δηλαδή, να γίνεται διπλή απόσβεση για τις επιχειρήσεις.

Το άρθρο 45, προβλέπει για τις αποδοχές προσωπικού, διευθυντικών στελεχών της Ε.Ρ.Τ. κ.λπ.. Εμείς και εν μέσω μνημονίου που έπεσαν τα μεγάλα «τσεκούρια», είπαμε ότι μια δημόσια επιχείρηση, ένας δημόσιος οργανισμός, θα πρέπει να έχει τη δυνατότητα, να έχει ένα καλοπληρωμένο management. Managers, οι οποίοι να έχουν αμοιβές που να μπορούν να αποτελούν κίνητρο για την επαγγελματική τους δραστηριοποίηση και για να έχουμε ανταγωνιστικούς δημόσιους οργανισμούς και επιχειρήσεις.

Εδώ δεν μιλάμε για μια ουδέτερη περίοδο. Σήμερα, έχουμε την περίοδο της πανδημίας. Πρέπει να δούμε ότι υποφέρουν χιλιάδες εργαζόμενοι και άνεργοι. Άρα, θα έλεγα, ότι αν επιμείνετε να μείνουν οι διατάξεις αυτές, να βάλετε ένα όριο, ότι θα αρχίσουν να εφαρμόζονται μετά την πανδημία. Πότε θα είναι; Τον Ιούνιο; Τον Σεπτέμβριο; Βάλτε, 1/1/2022. Είπα για τον Ιούνιο, για να είμαστε αισιόδοξοι ότι θα ξεμπερδέψουμε γρήγορα. Είναι μια ρύθμιση, η οποία δεν μας βρίσκει αντίθετους, γιατί πρέπει να αμείβονται. Βεβαίως, θα πρέπει να δούμε και τις αμοιβές των άλλων εργαζομένων. Όχι, εν μέσω πανδημίας, γιατί χιλιάδες κόσμος πετσοκόβεται και την ίδια ώρα θα κάνουμε αυξήσεις στα διευθυντικά στελέχη μονομερώς; Νομίζω ότι είναι ξεκάθαρη η θέση μας.

Όσον αφορά τα δύο, τρία πράγματα που κάνετε για τα περιφερειακά κανάλια είναι καλά. Θεωρώ ότι αν επιμείνετε στο μέτρο για τα κεντρικά, πρέπει και για τα περιφερειακά να δείτε πως θα επιχορηγήσετε το δικό τους μίσθωμα. Στην Digea, το 50%, μεταθέσεις που τους κάνετε δεν είναι αρκετό. Δεν μπορούν να τα βγάλουν πέρα, γιατί δουλεύουν με δυσκολότερες συνθήκες απ’ ότι τα κεντρικά. Να δείτε το θέμα στο διηνεκές. Εμείς είχαμε προτείνει να είναι ένα, δύο χρόνια η άμεση - ήταν αρνητικός ο κ. Πέτσας - υποχρέωση να δημοσιεύονται στον τοπικό και περιφερειακό τύπο οι διακηρύξεις και οι προκηρύξεις. Από τη στιγμή που το βλέπετε με ένα διαφορετικό μάτι, θα πρέπει να είναι στο διηνεκές, πλέον, αυτό. Το 30% της επιχορήγησης στα περιφερειακά και τα τοπικά μέσα είναι νόμος του 1995, επί Ευάγγελου Βενιζέλου, αρμόδιου για τα Μέσα Μαζικής Επικοινωνίας. Αυτό το λέω για τον κ. Μάξιμο Χαρακόπουλο, που είπε ότι είναι επί Ρουσόπουλου. Δεν έχει σημασία πότε έγινε ο νόμος και ποιος τον έκανε, αλλά θέλω να δω ποιος θα τον εφαρμόσει. Αυτό είναι το θέμα. Διότι εφαρμοζόταν εν πολλοίς, όχι πλήρως, αλλά τώρα δεν εφαρμόζεται καθόλου. Είναι ένα θέμα και αυτό πολύ σημαντικό για τα μέσα επικοινωνίας.

Κλείνω, με το θέμα που έχει να κάνει με τις ανεξάρτητες αρχές. Δεν είναι δυνατόν. Εδώ τώρα με τη ρύθμιση αυτή, τι λέει; Ότι μπορεί για πέντε χρόνια να παρατείνεται η διάρκεια ενός προσώπου σε μια Ανεξάρτητη Αρχή και παραπάνω, όχι μόνο πέντε. Αφού έφυγε το εξάμηνο, βάλτε ένα χρόνο. Δεν σας αρκεί το εξάμηνο λόγω Covid-19, δυσκολίων και δεν μπορούμε να κάνουμε διαβούλευση να συμπληρώσουμε τις ανεξάρτητες αρχές, βάλτε έναν χρόνο. Αν μέσα σε ένα χρόνο δεν συμπληρωθεί να μπορεί να συνεχίζει αυτός που είναι, αλλά, όχι στο διηνεκές. Δεν γίνεται. Θα αντικαθιστάτε αυτόν που δεν θέλετε και θα αφήνετε αυτόν που θέλετε. Αυτά είναι πράγματα, τα οποία βγάζουν μάτι από μακριά.

Ο ΕΔΟΕΑΠ, κατέθεσε τις δικές του απόψεις, έδωσε απαντήσεις και τον ευχαριστώ.

Έχω δύο τροπολογίες, κύριε Υπουργέ, που θα τις καταθέσω αύριο, αλλά θα σας δώσω ως προς το περιεχόμενο. Η μία ρύθμιση λύνει το θέμα των ραδιοφωνικών σταθμών, που λόγω μορφολογίας του εδάφους έχουν τεχνικό πρόβλημα για να μεταδοθεί το σήμα τους και με τη λύση την οποία προτείνουμε μπορεί να δοθεί. Η άλλη ρύθμιση είναι για ραδιοφωνικούς σταθμούς, οι οποίοι δεν εντάχθηκαν στο μητρώο, γιατί κοπήκαν για διάφορους τυπικούς λόγους ή λόγους ερμηνείας του νόμου. Οπότε, αποσαφηνίζεται η ερμηνεία, προκειμένου να έχουν τη δυνατότητα να ενταχθούν στο μητρώο και να ακολουθήσουν τη νόμιμη διαδικασία. Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):**Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι ένα πολύ σημαντικό νομοθέτημα, το οποίο έρχεται εν μέσω πανδημίας. Είναι σημαντικό, κατά την άποψή μου, γιατί ουσιαστικά αναδεικνύει την άποψη της συντηρητικής παράταξης για το τι σημαίνει δημόσιος χώρος και δημόσιο αγαθό.

Ξέρετε, σε αυτήν την εποχή της πανδημίας που ζούμε, ανέδειξε πολύ καθοριστικά τα ζητήματα του δημόσιου αγαθού και του δημοσίου χώρου.

Πρώτον, το τι σημαίνει ένα επαρκώς χρηματοδοτούμενο και ουσιαστικά στελεχωμένο Δημόσιο Σύστημα Υγείας.

Δεύτερον, το τι σημαίνει η ύπαρξη ενός φαρμάκου που με την ιδιότητα του δημόσιου αγαθού και όχι απλώς του εμπορεύματος.

Έρχεται, επιπλέον, συζήτηση στην Εθνική Αντιπροσωπεία για το τι σημαίνει δημόσιο αγαθό της ενημέρωσης, καθώς και τι σημαίνει δημόσια συχνότητα και με την ακτινογραφία του προτεινόμενου σχεδίου νόμου, αντιλαμβανόμαστε πάρα πολύ καλά πώς αντιλαμβάνεστε αυτή την κατηγορία των δημόσιων αγαθών.

Επιλέξατε να μη θωρακίσετε το ΕΣΥ.

Επιλέξατε να μη στρατευθείτε στην απαίτηση να θεωρηθεί το φάρμακο δημόσιο αγαθό και όχι εμπόρευμα και με την αποζημίωση των πατεντών να μπορέσει να παραχθεί μαζικά και από άλλες εταιρείες για να τροφοδοτήσει τους πολίτες, όχι μόνο της Ευρωπαϊκής Ένωσης, αλλά και όλης της υφηλίου, για να επιτευχθεί το συντομότερο δυνατό ανοσία. Αυτό το βρίσκετε μπροστά σας με τους χαμηλούς ρυθμούς εμβολιασμού. Αυτό είναι μια συζήτηση που θα αφορά μία άλλη διαδικασία.

Σήμερα, αποφασίζετε να μην περιφρουρήσετε τον δημόσιο χαρακτήρα της ενημέρωσης.

Θα μείνω σταχυολογώντας από τις τοποθετήσεις των φορέων, αυτών, του κυρίου Δημητρίου, που αφορούσε τα περιφερειακά κανάλια. Είμαι Βουλευτής Δράμας και κυρίως οι συμπολίτες μου ενημερωνόμαστε από τα περιφερειακά μέσα ενημέρωσης. Σας εγκάλεσε, κύριε Υπουργέ, για ρύθμιση στο τοπίο. Σας είπε, ότι τους αφήνετε βορά στα μεγάλα μέσα μαζικής ενημέρωσης. Σας κατηγόρησε ότι υπάρχει έλλειψη πολιτικής βούλησης.

Πραγματικά, η λογική σας είναι μία λογική ακραιφνώς νεοφιλελεύθερη, ότι οι μεγάλοι πρέπει να έρθουν και να κυριαρχήσουν στο δημόσιο τοπίο και αυτοί να ρυθμίσουν τους όρους λειτουργίας και επιβίωσης των μικρότερων επιχειρήσεων.

Θα αναφερθώ, επίσης, στον Πρόεδρό, του Συνδέσμου Ημερήσιων Περιφερειακών Εφημερίδων (ΣΥΠΕ), τον κύριο Κατσαϊτη, ο οποίος, είπε, ότι εμείς είμαστε εφημερίδες, αλλά κάντε ένα μητρώο με εφημερίδες, οι οποίες πραγματικά έχουν το στοιχειώδες, δηλαδή, έναν, δύο, τρεις εργαζόμενους. Λειτουργούν κανονικά ως επιχειρήσεις. Δεν γίνεται ο οποιοσδήποτε να εκδίδει ένα δισέλιδο φωτοτυπημένο, να το θεωρείτε εφημερίδα και με τον τρόπο αυτό να παρεμβαίνει, να παρεισφρέει, να εισέρχεται στον κατάλογο των εφημερίδων και να έχει τα πλεονεκτήματα των, όντως, εφημερίδων.

Βλέπετε, λοιπόν, η απέχθεια σας για ρυθμίσεις κοινωνικού χαρακτήρα πως δημιουργεί αντιθέσεις στους ενδιαφερόμενους και πως προδίδει ουσιαστικά το πώς αντιλαμβάνεστε τη λειτουργία του δημόσιου χώρου.

Έρχομαι σε δύο συγκεκριμένες διατάξεις του υπό συζήτηση νομοσχεδίου και να πω, ότι επί διακυβέρνησης ΣΥΡΙΖΑ με τον νόμο Παππά ο οποίος Παππάς υφίσταται την μήνη και θα την υφίστανται για πόσο καιρό ακόμα των Μιντιαρχών και των καναλαρχών, γιατί τόλμησε να βάλει διαδικασίες για το ραδιοτηλεοπτικό τοπίο, όπου μία επιχείρηση για να μπορεί να διεκδικήσει την άδεια λειτουργίας της έπρεπε να έχει ένα μίνιμουμ προϋποθέσεων μία από τις οποίες είναι η ύπαρξη των 400 εργαζομένων.

Τότε, με την επίνευση της Νέα Δημοκρατίας, με την προώθηση των φιλικών σας μέσων οι δημοσιογράφοι είχαν ξεσηκωθεί και θυμάστε την κυρία η οποία είχε ρωτήσει τον Αλέξη Τσίπρα στην Διεθνή Έκθεση Θεσσαλονίκης «με ποιο ηθικό δικαίωμα με πετάτε στην ανεργία»;

Δείτε, όμως, την πανουργία της ιστορίας.

Έρχονται σήμερα οι ίδιοι οι δημοσιογράφοι και υπερασπίζονται τον νόμο Παππά για ένα μίνιμουμ 400 θέσεων εργασίας, ακριβώς, γιατί αυτό αποτελεί την ασπίδα προστασίας της μονιμότητας των θέσεών τους.

Βλέπετε, λοιπόν, ότι ακριβώς αυτοί οι οποίοι έβαλαν κατά του προηγούμενου θεσμικού καθεστώτος, σήμερα το υποστηρίζουν, κάνουν απεργίες, κατεβαίνουν στο δρόμο και αυτό δείχνει τη στόχευσή σας να μην αφήσετε κανέναν εργαζόμενο με πλήρη εργασιακά δικαιώματα. Αλλά μία επιχείρηση μέσων μαζικής ενημέρωσης δεν είναι μόνον επιχείρηση, διαχειρίζεται ένα δημόσιο αγαθό που είναι η ενημέρωση, διαχειρίζεται ένα δημόσιο αγαθό ραδιοτηλεοπτικό που είναι η δημόσια συχνότητα και αυτό την καθιστά ιδιαίτερη.

Τέλος, θεσπίζετε την μεταφορά των εργαζομένων. Δηλαδή, αρκεί ο εργοδότης να τους δηλώνει σε συνεργαζόμενη επιχείρηση, έτσι ώστε να καλύπτει το μίνιμουμ των απαιτήσεων.

Τι κάνετε ουσιαστικά με αυτό το πράγμα; Καταστρατηγείτε το δικαίωμα του εργαζόμενου για μια σταθερή δουλειά, σε έναν σταθερό εργοδότη, άρα και εδώ οι εργαζόμενοι υφίστανται τις συνέπειες και είναι χαρακτηριστική η απέχθειά σας σε κάθε δικαίωμα των εργαζομένων, το οποίο προσκρούει φυσικά στην απεριόριστη αυθαιρεσία των ιδιοκτητών ή των επιχειρηματιών.

Τέλος, μειώσατε την οφειλόμενη δόση των καναλαρχών για την χρήση της άδειας των δημόσιων συχνοτήτων. Είναι ενδεικτικό, λοιπόν, ότι με την ίδια λογική της λίστας τα προσεγγίζετε και με την ίδια λογική της απαξίας του δημόσιου αγαθού, της απαξίας των κοινωνικών δικαιωμάτων και της απαξίας της δημόσιας κριτικής θέλετε να πορευθείτε.

Είναι στοιχεία τα οποία είναι εξαιρετικά αρνητικά στο νομοσχέδιο και για τα οποία υφίστασθε την κριτική και της Αντιπολίτευσης, αλλά και όλης της κοινωνίας.

Σας ευχαριστώ πολύ, κυρία Πρόεδρε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει ο κ. Λάππας.

**ΣΠΥΡΙΔΩΝ ΛΑΠΠΑΣ**: Έλεγα, λοιπόν, στην προηγούμενη συνεδρίαση ότι, όταν μιλάμε για τα μέσα μαζικής ενημέρωσης αναφερόμαστε σε τρεις δεκαετίες, από τον χρόνο άλλωστε – θα έλεγα όχι καθιέρωσης, αλλά επιβολής ίδρυσης των ιδιωτικών τηλεοπτικών σταθμών από τη δεκαετία του ΄90 μέχρι το 2013 - 2014 και μέχρι το 2015 που ρυθμίστηκε με νομοθετικό τρόπο η νομιμότητα της χορήγησης των τηλεοπτικών αδειών.

Φοβάμαι, ότι μήπως με το νομοσχέδιό σας, κύριε Υπουργέ, που αποκαλύπτει και τη φιλοσοφία που έχετε απέναντι στις τηλεοπτικές επιχειρήσεις η χώρα θα ξαναβρεθεί μπροστά στα ίδια αδιέξοδα που βρέθηκε για τριάντα ολόκληρα χρόνια και ήταν το μαύρο πρόβατο στην ευρωπαϊκή έννομη τάξη και τονίζω τη λέξη «έννομη τάξη», γιατί είναι και νομικό θέμα, όπως παρακάτω θα σας αναφέρω και μερικά ζητήματα, επί τριάντα χρόνια μία πολιτεία, ένα κράτος δικαίου, μια ευνομούμενη πολιτεία να κωφεύει και στα ευρωπαϊκά όργανα, αλλά και στις εδώ αποφάσεις του δικού μας Ανώτατου Δικαστηρίου του Συμβουλίου της Ευρώπης, που με χίλιους τρόπους οι αποφάσεις ουσιαστικά υποδείκνυαν στην πολιτεία να προβεί στη νομιμοποίηση με νομοθετικό τρόπο, δηλαδή, ψήφισης νόμου που θα νομιμοποιεί με την έκδοση σχετικών αδειών εκπομπής επίγειας τηλεόρασης. Αυτό έγινε το 2015 με το νόμο που έγινε και μάλιστα έλεγε το ΣτΕ, ότι δεν μπορεί το κράτος να χορηγήσει άδεια με μια υπουργική απόφαση παρά μόνο με την διαγωνιστική διαδικασία και εδώ με το νομοσχέδιο την προσπερνάτε θα έλεγα πρώτα στο θέμα των συνδρομητικών εκπομπών και δεύτερον μεταθέτετε για μία ακόμα φορά, μετά από 30 χρόνια παθογένειας, εγκλήματος και καθυστερήσεων, την έκδοση νόμιμων αδειών στους περιφερειακούς σταθμούς στο 2023 που είναι και εκλογικός έτος και ο καθένας θα μπορούσε να υποπτευθεί γιατί το μεταθέτετε στο 2023, κάτι που είπαν άλλωστε και προηγούμενα οι συνάδελφοι.

Επίσης, επαναλαμβάνω αυτό που έλεγε το ΣτΕ, αλλά το έλεγε και η υπόλοιπη Αντιπολίτευση, κύριε Λιβάνιε, ότι η επιχειρηματολογία των τότε κομμάτων της δεκαετίας ήταν, ότι δεν χρειάζεται καμία έκδοση νόμου που να χορηγεί νόμιμες άδειες, θα τα ρυθμίσει όλα η αγορά. Και πράγματι, είδατε η αγορά τι ρύθμισε. Ρύθμισε κανόνες δυτικού Φαρ Ουέστ και ζούγκλας σε ένα τηλεοπτικό επίπεδο που ήταν από απελπισία μέχρι ντροπή του ελληνικού κράτους δικαίου, εύκολους εντυπωσιασμούς, πολιτισμική ένδεια, fake news.

Ακούστε τι έλεγε και το πρακτικό 187 του 2003 του Συμβουλίου της Ολομέλειας της Επικρατείας για τα ΜΜΕ των 30 ετών: «προσέφεραν συχνά ένα χαμηλού επιπέδου ραδιοτηλεοπτικό προϊόν με κύριο χαρακτηριστικό του οποίου ήταν ο εύκολος εντυπωσιασμός, η πολιτιστική ένδεια και η αύξηση με κάθε δυνατό τρόπο της ακροαματικότητας σε βάρος της ποιότητας της αντικειμενικότητας, ενώ επενέβαινε μάλλον και στον ανταγωνισμό. ευνοώντας τη δημιουργία μονοπωλιακών καταστάσεων».

Φοβάμαι ότι αυτά δεν τα αντιμετωπίζει το παρόν νομοσχέδιο, αλλά θα έλεγα ότι έστω και μέσα από χαραμάδες επιτρέπει να περάσουν απόψεις, αντιλήψεις και φιλοσοφίες που θα μας οδηγήσουν, δυστυχώς, στην ίδια κατάσταση.

Δεν είναι δυνατόν, κύριε Λιβάνιε, που είστε και ένας νέος άνθρωπος και προέρχεστε και από τον σοσιολδημοκρατικό χώρο, να επαναλαμβάνεται σήμερα φαινόμενο σύμφωνα με το οποίο γενικώς τα μέσα μαζικής επικοινωνίας που ο θεσμικός τους ρόλος ήταν να ελέγχουν την εξουσία και τον τρόπο άσκησης της να λιβανίζουν - καμία σχέση με το επίθετο σας, βέβαια, αυτό το επίθετο, το ξεκαθαρίζω, άλλωστε σας συμπαθώ ιδιαιτέρως - ασύστολα την κυβερνητική εξουσία, τον τρόπο που ασκείται και τον τρόπο που διαχειρίζετε τα δημόσια πράγματα.

Αυτός ο λιβανισμός ο καθημερινός, η ανάδειξη ότι τα πάντα γίνονται με λαμπρό τρόπο, να μην υπάρξει καμία κριτική αποτίμηση κανενός νομοθετικού έργου και της εκτελεστικής, αλλά και των κυβερνητικών προσώπων είναι μια μονομέρεια πρωτοφανής σε ευρωπαϊκό επίπεδο και από τις λίγες σε παγκόσμιο επίπεδο.

Δεν είναι τυχαίο, ότι, πλέον, κατρακυλά η χώρα μας στα θέματα της διαφάνειας και ενημέρωσης στις τελευταίες θέσεις των σχετικών πινάκων. Νομίζω, ότι αυτό είναι μια ντροπή για τη χώρα μας, διότι πλέον ξέρουμε όλοι ότι τα ζητήματα ενημέρωσης είναι τα ζητήματα δημοκρατίας και δεν πρέπει κανένας να ξεχνά, κύριε Υπουργέ, ότι το 2016 το Ελληνικό Κοινοβούλιο ομόφωνα – τονίζω - αποφάσισε τη διερεύνηση των σκανδαλωδών δανειοδοτήσεων των ΜΜΕ από το τότε τραπεζικό σύστημα.

Τι λέει το πόρισμα και τα πρακτικά τα οποία είναι κατατεθειμένα στη Βουλή; Ότι ο τρόπος με τον οποίο δανειοδοτούνταν ασύστολα από τις τράπεζες και υποστηρίζονταν σκανδαλωδώς από το πολιτικό σύστημα οδήγησε στο ναδίρ την τιμή και την αξιοπιστία και των Μέσων Μαζικής Ενημέρωσης και του πολιτικού συστήματος και του τραπεζικού τομέα. Τα πληρώσαμε άλλωστε με τα μνημόνια που επακολούθησαν, ας μην τα επαναλαμβάνουμε.

Ας μην τα επαναλαμβάνουμε. Ξέρουμε ότι η δύναμη που απέκτησαν τα μέσα μαζικής ενημέρωσης μαζί με μιντιάρχες στη Βουλή και είναι καταγεγραμμένο στα πρακτικά δεν ήταν μόνο τεχνολογική τεράστια ισχύ αλλά απέκτησαν εκτός από δύναμη ενημέρωσης και πολιτική ισχύ. Μας είπε μάλιστα, περιστατικά μιντιάρχες ότι καθόριζαν εν πολλοίς ακόμα και την σύνθεση των Υπουργικών Συμβουλίων. Τέτοια πολιτική, τεχνολογική, αλλά και οικονομική δύναμη αν τα συνδυάσετε όλα αυτά είχαν αποκτήσει οι εταιρείες. Σήμερα έρχεστε πάλι να νομοθετήσετε ουσιαστικά έναν εναγκαλισμό της εκτελεστικής εξουσίας και της Κυβέρνησης βεβαίως με τα μέσα. Νομίζω ότι θα το πληρώσετε και εσείς ως Κυβέρνηση και ως πρόσωπο πιστεύω εγώ, γιατί είστε ένας νέος άνθρωπος και ξέρω ότι έχετε καλύτερες ιδέες από το νομοθέτημα, θα το πληρώσετε και ως κυβέρνηση, θα πληρώσει και η κοινωνία, θα πληρώσει και η χώρα. Είναι βέβαιο, διότι, κύριε Υπουργέ ξέρετε σε κάθε νομοσχέδιο εκείνο που έχει μεγάλη σημασία είναι να αναδείξει κανείς τη φιλοσοφία του, την αρχή του και με αυτό που αποτυπώνετε με αυτό το νομοσχέδιο είναι αυτό εδώ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Λάππα, συντομεύετε παρακαλώ.

**ΣΠΥΡΙΔΩΝΑΣ ΛΑΠΠΑΣ:** Τελειώνω, κυρία Πρόεδρε. Αυτό που αποτυπώνεται, λοιπόν, από το νομοσχέδιο - είμαι τελευταίος άλλωστε - είναι ακριβώς αυτός ο εναγκαλισμός και η προστασία των ΜΜΕ. Κλείνω με μία φράση και μία παραίνεση προς τον κύριο Υπουργό - που τον συμπαθώ - τον κύριο Λιβάνιο.

Κύριε Λιβάνιε, όταν μιλάμε για παραγραφή υπό νομική έννοια βεβαίως, μιλάμε στο διοικητικό δίκαιο εδώ, με τον Κοινοτικό χαρακτήρα που έχει, όμως όταν μιλάμε για παραγραφή.

Γιατί επιλέγετε την τριετή παραγραφή κύριε Υπουργέ; Μπορείτε να μάθετε για πόσες υποθέσεις εκκρεμούν στο ΕΣΡ και από πότε;

Μην επαναλαμβάνετε το ίδιο λάθος που κάνατε στο επίπεδο ποινικού δικαίου μετά από το 18μηνο κατάσχεσης παράνομων περιουσιακών στοιχείων απελευθερώνονται και δεν υπάρχει καμία υπόθεση κακουργηματικού χαρακτήρα όπου να είναι κατασχεμένα τα προϊόντα εγκλήματος.

Πέστε μου πόσες υποθέσεις εκκρεμούν στο ΕΣΡ;

Αν το ΕΣΡ αδυνατεί μέσα στα τρία χρόνια να ερευνήσει μία υπόθεση και να εκδώσει απόφαση γιατί το κάνετε αυτό;

Σας είπε το ΕΣΡ ότι θέλει μία τριετία; Πρέπει να υπάρχει μια αιτιολογία. Δεν μπορεί. Πρέπει να αιτιολογήσετε την επιλογή σας για τριετή παραγραφή, διαφορετικά είναι ένα σκάνδαλο. Κατά τα λοιπά, υιοθετώ, προσυπογράφω όλες τις φωτογραφικές διατάξεις που έχουν επισημανθεί και νομίζω ότι καλά θα κάνατε να τις αποσύρετε. Ευχαριστώ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Μετά την τοποθέτηση του κυρίου Λάππα, κλείνει ο κύκλος των τοποθετήσεων των Βουλευτών.

Κύριε Υπουργέ, θέλετε τον λόγο;

Έχετε τον λόγο, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Νομίζω ότι έγινε ένας ενδιαφέρων διάλογος και την Παρασκευή στη συνεδρίαση επί της αρχής αλλά και σήμερα κατά την ακρόαση των φορέων αλλά και κατά την συζήτηση κατ’ άρθρον. Θα επαναλάβω ορισμένα θέματα τα οποία τέθηκαν και σήμερα.

Νομίζω είναι άδικη - και αντιλαμβάνομαι το αντιπολιτευτικό ύφος - η κριτική ότι δεν έχουν δοθεί χρήματα για την ενίσχυση αυτών που έχουν πραγματικά ανάγκη. Αν δεν κάνω λάθος το συνολικό πακέτο μέχρι τώρα πρέπει να είναι 5,6 δις η έκτακτη ενίσχυση λόγω της πανδημίας του κορωνοϊού και αφορά σχεδόν όλους τους κλάδους της οικονομίας. Σχεδόν όλοι οι κλάδοι έχουν μπει στις πλητόμμενες επιχειρήσεις. Άρα, λοιπόν, δεν είναι ένα μεμονωμένο - όπως άκουσα - δώρο προς τα κανάλια. Το ξαναλέω και αυτό που είπα την άλλη φορά και αυτός ο κλάδος θέλει στήριξη όπως στηρίχτηκαν και άλλοι κλάδοι.

Άκουσα για το θέμα της Ε.Ρ.Τ.. Το να ακούμε για άλλη μια φορά πόσο πολύ έχει αλλάξει η Ε.Ρ.Τ. τον τελευταίο καιρό νομίζω ότι παρέλκει γιατί το καταλαβαίνει και ο κόσμος, το βλέπουμε και πόσο έχει ανέβει το επίπεδο. Προφανώς η διοικητική ιεραρχία της Ε.Ρ.Τ. δεν είναι κομματικά χρωματισμένη. Δεν μπορώ να καταλάβω δηλαδή, γιατί οι τμηματάρχες και οι διευθυντές της Ε.Ρ.Τ. έχουν διοριστεί από αυτή την Κυβέρνηση. Πρώτη φορά τώρα μπαίνουν;

Ή όταν λέμε διοικητικά στελέχη ιεραρχίας που λέμε σε επίπεδο διευθυντή, τμηματάρχη δεν πρέπει να πούμε - και επειδή ο κύριος Κεγκέρογλου πριν - προφανώς η ΚΥΑ για να ετοιμαστεί θέλει ένα μεγάλο χρονικό διάστημα άρα, νομίζω ότι θέλει κάποιους μήνες για να ετοιμαστεί οπότε δεν είναι κάτι το οποίο θα βγει άμεσα.

Δεν πρέπει αυτά τα άτομα - για λόγους που εξηγήσαμε αναλυτικά την άλλη φορά - να έχουν ένα καλύτερο ενδεχομένως, μισθολογικό καθεστώς;

Γιατί μόνο σχεδόν είναι η μόνη περίπτωση που υπάρχει άμεσος ανταγωνισμός από τον ιδιωτικό τομέα. Ιδιωτική εφορία δεν έχουμε. Ιδιωτικά άλλα πράγματα δεν έχουμε. Έχουμε την ιδιωτική παιδεία που λειτουργεί παράλληλα, αλλά ουσιαστικά είναι ένα κομμάτι τα μέσα μαζικής ενημέρωσης που υπάρχει σκληρός ανταγωνισμός και υπάρχει ανάγκη για να διατηρηθεί, αν μη τι άλλο, ικανό προσωπικό. Ούτε πάνω στην λογική μπορείς. Άκουσα μια δυο φορές από την αξιωματική αντιπολίτευση που υπάρχει μπόνους; Δεν τίθεται πουθενά μπόνους, δεν υπάρχει μπόνους. Αυτό που έχουμε πει όλοι είναι ότι όλα όσα έχουν γίνει την τελευταία δεκαετία στην Ελλάδα μας έχουν διδάξει πολλά πράγματα και δεν θα γυρίσουμε να κάνουμε τα λάθη που έγιναν τα προηγούμενα χρόνια. Επομένως, λοιπόν μπόνους δεν προβλέπεται.

Και θα έλεγα ότι έχει αλλάξει τόσο πολύ η Ε.Ρ.Τ. τον τελευταίο καιρό - γιατί άκουσα και μια κριτική - θα επανέλθω αργότερα το τελευταίο διήμερο για όσα έγιναν. Ξέρετε το δελτίο ειδήσεων της Ε.Ρ.Τ. δεν βγαίνει ούτε από τη Γενική Γραμματεία του Πρωθυπουργού, ούτε από τη Γενική Γραμματεία Ενημέρωσης, ούτε από πουθενά αλλού. Τη βγάζει η διεύθυνση ενημέρωσης της Ε.Ρ.Τ.. Πρώτη φορά αυτό τα τελευταία χρόνια. Γιατί υπενθυμίζω κάτι άλλα εκπληκτικά πράγματα, τον τότε αρχηγό της αξιωματικής αντιπολίτευσης να αποκαλείται φασίστας, εκπομπές μετεκλογικές - μετά τις ευρωεκλογές αν θυμάμαι καλά - που καλεσμένο είχε εκπρόσωπο υποτίθεται τον κάτοχο μυστικών δημοσκοπήσεων αμερικανικών και άλλων πρεσβειών όπου δείχνανε άλλο αποτέλεσμα και τα λοιπά.

Αυτό ήταν τότε το μοντέλο που υπήρχε και αυτό έχει αλλάξει με νέες παραγωγές, με άνοιγμα προς το τηλεοπτικό κοινό και με αναγνώριση και κερδίζει σιγά σιγά, μέρα με τη μέρα την αξιοπιστία της. Ακόμα και το Ε.Ρ.Τ.flix που ξεκίνησε πολύ ισχνά επί της προηγούμενης Κυβέρνησης - και δεν μου αρέσει η λέξη προηγούμενη Κυβέρνηση, μου αρέσει η λέξη της προηγούμενης διοίκησης γιατί πρέπει να αποσυνδεθεί κάποια στιγμή αυτό - είχε μηδαμινή παρουσία, μηδαμινή πρόσβαση στους δέκτες και τώρα κάνει απίστευτα νούμερα, ιδίως κάθε Σαββατοκύριακο.

Άκουσα το κλασσικό επιχείρημα ότι πάντα θα προλάβαινε ο ΣΥΡΙΖΑ να τα έκανε όλα, αλλά για κάποιο λόγο δεν πρόλαβε και χρειάστηκε να το κάνει τελευταία στιγμή. Το 20% φόρου τηλεόρασης σε 5% το κάνατε το 2017.

Ξέρετε πώς ήτανε με βάση το Γενικό Λογιστήριο του Κράτους η ετήσια απώλεια εσόδων κατ’ έτος από αυτή τη μείωση μόνο; 20 εκατομμύρια. Κάθε χρόνο 20 εκατομμύρια λιγότερα. Ήρθατε και παραμονή εκλογών το 2019 και μειώσατε εκτός από τα κανάλια εθνικής εμβέλειας - γιατί κάνατε το εξής καταπληκτικό: τα περνάτε από τη μια τσέπη και τους τα γυρνάγατε πίσω απ’ την άλλη τσέπη - αλλά αυτά, το ξαναλέω, δεν ήταν τότε δωράκια. Τώρα γίνανε. Τώρα που έχουμε πανδημία, τώρα που έχουμε τη μεγαλύτερη ύφεση τα τελευταία χρόνια, η οποία έχει πλήξει σχεδόν όλους τους κλάδους της οικονομίας τώρα είναι δωράκια. Τότε το 2017 που η Ελλάδα ανάσαινε, που έβγαινε από τα μνημόνια, που, που, που, δεν ήταν δωράκια. Και έρχεστε το Μάιο του 2019 με φαρδιές πλατιές υπογραφές και κάνετε το εξής: επεκτείνετε τη μείωση του φόρου για το 5% και σε άλλους τομείς, όπως τα περιφερειακά κανάλια και τα λοιπά. Δύο εβδομάδες πριν τις ευρωεκλογές, εντελώς αθώο, γιατί τότε βγήκατε από τα μνημόνια.

Για το Εθνικό Κέντρο Κινηματογράφου νομίζω ότι τα είπαμε και έγινε και πολύ αναλυτική κουβέντα και την Παρασκευή. Επιμένω ότι είναι κεντρική στήριξη και η ενίσχυση του κινηματογράφου και το Υπουργείο Πολιτισμού απέκτησε έτσι και Υφυπουργό για το σύγχρονο πολιτισμό, ο οποίος σε ανώτατο πολιτικό επίπεδο θα μεριμνά και για το θέμα του κινηματογράφου, αλλά θα στηρίξουμε και το ΕΚΟΜΕ, ως το πλέον εξωστρεφές μοντέλο ανάπτυξης οπτικοακουστικών μέσων.

Είπε ο κ. Κάτσης τρία πράγματα και επιτρέψτε μου να τα δούμε. Πρώτον, το 1,5% επιβλήθηκε ώστε να είναι αναλογικό με αυτό που ισχύει για τις on-demand πλατφόρμες, με αυτό που ισχύει για τα άλλα κανάλια και είπε ότι βάλτε και 4% και 5% και 6% και 15% και 60% είναι ίδια τιμή του NETFLIX παντού. Η τιμή του NETFLIX παίζει από χώρα σε χώρα. Μία σχετική ισοδυναμία υπάρχει στο βασικό πακέτο με βάση το νόμισμα, αλλά σε πολλές χώρες παίζει. Ενδεικτικά, στην Αργεντινή είναι 2,3 δολάρια το ισοδύναμο, στην Ελλάδα 9,8 δολάρια το ισοδύναμο, στη Γαλλία ακριβώς ίδιο με το βασικό πακέτο και στη Δανία 13 δολάρια. Η αμέσως επόμενη έκδοση έχει πιο μεγάλες διαφοροποιήσεις. Ενώ στην Ελλάδα είναι 13,48, στη Γαλλία είναι 14,71. Άρα, λοιπόν, υπάρχει διακύμανση και αυτό το κόστος εν τέλει καταλήγει στον καταναλωτή και νομίζω ότι το 1,5% είναι ένα δίκαιο ποσό, το οποίο θα ενισχύσει την οπτικοακουστική παραγωγή.

Είπε επίσης για τη λίστα, ότι έχουμε καταταχθεί «flawed democracy». Το ότι έχουμε ανέβει τα τελευταία χρόνια δεν το είπε, βέβαια. Ήμασταν πιο χαμηλά και ανεβαίνουμε σιγά-σιγά, το ότι είμαστε 65οι, που έβγαλαν οι reporters σαν πρωτιά στην κατάταξη της ελευθερίας τύπου. Αυτή είναι μια μη κυβερνητική οργάνωση. Επιτελεί ένα πολύ σημαντικό έργο και είμαστε όντως 65οι στη χώρα μας. Πέρσι που ήρθε η «επάρατος Δεξιά», 65οι, επίσης. Επί «πρώτης φοράς Αριστερά» το 2018, 74οι, 88οι το 2018, το 2017, 89οι το 2016, 91οι το 2015. Μάλιστα, το αντεπιχείρημα που έλεγε κάποια στιγμή σε διάφορα reports τώρα που το διάβασα, είναι ότι το προεδρικό διάταγμα φέρνει, άκουσον - άκουσον, τα κρατικά μέσα στον Πρωθυπουργό υπαγόμενα. Προσπαθώ να θυμηθώ πρώτη φορά συμβαίνει αυτό; Είναι κάτι που το βλέπουν πρώτη φορά στην ελληνική σκηνή;

Προσπαθώντας να θυμηθώ περιπτώσεις, θυμήθηκα τον Θόδωρο Ρουσόπουλο, ο οποίος το 2004 ορκίστηκε Υπουργός Επικρατείας και είχε από κάτω την εποπτεία των μέσων μαζικής ενημέρωσης και της Γενικής Γραμματείας. Να μου πείτε πάλι Νέα Δημοκρατία Κυβέρνηση. Μάλιστα. Το 2010-2011, ο κύριος Μόσιαλος ήταν Υπουργός Επικρατείας του ΠΑ.ΣΟ.Κ. και είχε από κάτω του την εποπτεία της Γενικής Γραμματείας Ενημέρωσης, πάλι υπαγόμενη στον Πρωθυπουργό. Λέω εντάξει, «τέτοιοι είστε», που θα έλεγε και ο κ. Κουτσούμπας. Το 2015, όμως, ο κύριος Παππάς τι ορκίστηκε; Υπουργός Επικρατείας δεν ήταν ο κ. Παππάς; Τα μέσα μαζικής ενημέρωσης δεν είχε; Πρώτη φορά το είδατε ότι στην προεδρία στο Γραφείο του Πρωθυπουργού, στο ευρύτερο Μέγαρο Μαξίμου, υπάγονται τα μέσα μαζικής ενημέρωσης; Ποια η διαφορά; Στον Πρωθυπουργό υπάγονταν. Το Υπουργείο Ψηφιακής έγινε ενάμιση χρόνο μετά, αν δεν κάνω λάθος.

Άκουσα το εξής καταπληκτικό, διαβάζοντας πάλι εκεί μέσα, ότι αυτό είναι ο έλεγχος της ενημέρωσης. Υπήρχαν πολλές μαύρες σκιές πολύ πιο παλιά. Κάποτε λεγόταν ότι ακόμα και τα δελτία καιρού στην κρατική τηλεόραση, κάποιες δεκαετίες πολύ παλιές πριν, άρχιζαν με τη λέξη «ο Πρωθυπουργός και Πρόεδρος του ΠΑ.ΣΟ.Κ., της Ν.Δ.» κ.λπ.. Αυτό πέρασε και σιγά-σιγά έχουν γίνει σημαντικά βήματα και νομίζω ότι πρέπει να καθίσουμε και να συζητήσουμε το μέλλον της δημόσιας τηλεόρασης.

Με την ευκαιρία να πω κάτι; Τουλάχιστον αυτή η Κυβέρνηση συγκυβέρνηση και συνδιοίκηση με συνδικαλιστές δεν θα κάνει. Καθένας έχει τον ρόλο του. Η διοίκηση ασκεί τη διοίκηση και οι συνδικαλιστές προστατεύουν τα δικαιώματα των εργαζομένων. Συνδιοίκηση, όμως, όλοι μαζί να διοικήσουμε μαζί, όπως είχε κάνει τότε την περιβόητη καταγγελία ο κ. Τσακνής φεύγοντας από την Ε.Ρ.Τ., δεν πρόκειται να γίνει.

Κλείνοντας να πω δύο πράγματα. Ξέρετε, μερικές φορές προσπαθείτε, αλλά προσπαθώ να το καταλάβω για ποιο λόγο χάνετε κάποια στιγμή και το μέτρο ενώ μπορεί να ασκήσετε κριτική και δίκαιη κριτική σε κάποια πράγματα. Για το περιβόητο ταξίδι στην Ικαρία, άκουσα τον κ. Κάτση να λέει «το τριήμερο στην Ικαρία». Κοιτάζω τα δελτία τύπου της Παρασκευής και ήταν μονοήμερο ταξίδι. Ξαφνικά, δηλαδή, το τριήμερο έγινε μονοήμερο. «Πλήθος αποδοκιμασιών». Ήταν 15 - 20 άτομα και διαμαρτυρήθηκαν και μάλιστα, τους συνάντησε ο Πρωθυπουργός. Πήγε στην Ικαρία, που έχει μία συγκεκριμένη εκλογική παράδοση, και διαμαρτυρήθηκαν 20 άτομα. Τους άκουσε, πήρε το ψήφισμα και έγινε μια κουβέντα σε πολιτισμένα επίπεδα και μετά φτάσαμε στο εξής καταπληκτικό. «Δεκάδες», λέει, «συνδαιτυμόνες τρώγανε, φάγανε». Πάλι μετρούσα στη φωτογραφία τα άτομα. Ούτε 50 άτομα έβλεπα, ούτε 60 άτομα έβλεπα, ούτε 70 άτομα έβλεπα. Έβγαλε χθες ανακοίνωση ο Κυβερνητικός Εκπρόσωπος.

Παρεμπιπτόντως, στο μεσημεριανό δελτίο χθες η Ε.Ρ.Τ. και στις 12.00 και στις 15.00 έπαιξε και φωτογραφία και την απάντηση του ΣΥΡΙΖΑ. Στις 21.00 το βράδυ, αν δεν κάνω λάθος, έπαιξε την απάντηση του Αρχηγού της Αξιωματικής Αντιπολίτευσης.

Ξέρετε μόνοι τους φτιάχνουν το δελτίο δεν τους παίρνουμε εμείς τηλέφωνο, έχει αλλάξει ο τρόπος λειτουργίας της Ε.Ρ.Τ.. Νομίζω ότι θα έχουμε την ευκαιρία να τα πούμε και αύριο στη δεύτερη ανάγνωση του νομοσχεδίου, είμαστε κουρασμένοι και από την σημερινή ημέρα. Με πολλή χαρά να συζητήσουμε αύριο το πρωί, θα καταθέσουμε και τις νομοτεχνικές βελτιώσεις. Δύο μόνο σημεία να πω για το θέμα της παραγραφής, πιθανότατα θα κινηθούμε σε μια σκληρή τετραετή παραγραφή σε συνεργασία και συνεννόηση με το Υπουργείο Δικαιοσύνης ώστε να μην σέρνονται αιωνίως τα θέματα των κυρώσεων.

Θα επαναλάβω αυτό και ειλικρινά στεναχωρήθηκα όταν το άκουσα και είναι θέμα όλων μας, θα ενισχύσουμε το Εθνικό Συμβούλιο Ραδιοτηλεόρασης με το προσωπικό και τον εξοπλισμό που χρειάζεται για να κάνει τη δουλειά του. Πόσο καιρό μελετάμε, σήμερα είναι πρώτη φορά που αναλαμβάνουμε. Πρέπει το Εθνικό Συμβούλιο Ραδιοτηλεόρασης, αυτό το κεντρικό όργανο, το συνταγματικά κατοχυρωμένο όργανο, να κάνει τη δουλειά του. Να μας πει τι χρειάζεται και να το δώσουμε, προσλήψεις να πάρει τον κόσμο που χρειάζεται τι θέλει χρειάζεται για παράδειγμα ανθρώπους της πληροφορικής, θέλει νέο εξοπλισμό θέλει εξοπλισμό να παίρνουν τη ροή του καναλιού στον αέρα να βλέπουν τα κομμάτια διαφημίσεων, να το κάνουμε.

Δεν θα ανακαλύψουμε πρώτη φορά εδώ τον τροχό όλοι, υπάρχουν πράγματα που έχουν γίνει και αλλού. Να δώσουμε νέες προσλήψεις, να έρθει εξειδικευμένο προσωπικό, επιστημονικό προσωπικό με μεταπτυχιακά, διδακτορικά με οτιδήποτε, αλλά δεν μπορούμε πλέον να μην υπάρχει και ένα περιθώριο που θα πιεστεί και το ίδιο να κάνει τη δουλειά και να ολοκληρώνει γρήγορα για ασφάλεια και την κύρωση του ιδίου. Πρέπει σήμερα να τελειώσουμε αυτό. Πρέπει να έχει μία τετραετή παραγραφή νομίζω είναι ένα εύλογο διάστημα, να μπορεί να εξετάζει τις υποθέσεις, να καταλήγει σε απόφαση, αλλά τώρα να εξετάζουμε υποθέσεις του 2009, 2010, νομίζω ότι δεν έχει πλέον τέτοιο νόημα.

Επίσης, θα γίνει μια νομοτεχνική διόρθωση στο άρθρο 50, που αφορά το πρόγραμμα ενίσχυσης του τύπου, όπου εκεί θα ενταχθούν και οι ραδιοφωνικοί σταθμοί και θα είναι ξεκάθαρο ότι δεν μιλάμε μόνο για οφειλές αλλά μιλάμε γι’ αυτά που πληρώσανε ή οφείλουνε ουσιαστικά τα κανάλια, γιατί είπα και προχτές την Παρασκευή ότι «δεν θέλω να τιμωρήσω» ή να τιμωρήσουμε αυτούς που ήταν συνεπείς και πλήρωσαν το ταμείο. Αυτοί που ήταν συνεπείς θα πάρουν το ποσό που θα τους αναλογεί και έχουν δώσει όσο αναλογικά θα πάρουν και οι άλλοι εφόσον δεν καλυφθεί όλο θα το πάρουμε μετρητά για να το κάνουν χρήση σε ότι θέλουν.

Νομίζω ότι αυτό είναι ένα σημάδι δικαιοσύνης πλέον και για να μη φανεί ότι είναι πάντα αυτοί που πληρώνουν εγκαίρως και πλην την ώρα των ρυθμίσεων τους ξεχνάει η κυβέρνηση.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Και εμείς ευχαριστούμε, κύριε Υπουργέ, και για την αναλυτική αναφορά στις νομοτεχνικές που θα φέρετε αύριο.

Στο σημείο αυτό, κυρίες και κύριοι συνάδελφοι, ολοκληρώθηκε η τρίτη συνεδρίαση ψήφιση επί της αρχής και συζήτηση επί των άρθρων του σχεδίου νόμου του Υφυπουργού στον Πρωθυπουργό, αρμόδιο για θέματα Επικοινωνίας και Ενημέρωσης «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Δούνια Παναγιώτα(Νόνη), Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Κάτσης Μάριος, Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Κεγκέρογλου Βασίλειος, Καμίνης Γεώργιος, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 15.55΄ λύθηκε η συνεδρίαση.

**H ANTIΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**